text:
Tuggi 23 haa24 suliyee 2010 sifaa Hannki pinal Hannde yilliima e wuro Oolo Oologa e bismaango ADSCO.
Sete o jaɓɓaama jaɓɓungal jooɗngal tuggi guduroŋ fayde wuro. Ummaade guduroŋ to ko otooji ɓe njaɓɓoraa, fayde nder wuro to ko pucci, naatirde wuro ngo ko yimɓe dariiɓe e mbedda, ɓe na bannge nano, ɓeya ina ngoni bannge ñaamo.
Tuggi 23 haa24 suliyee 2010 sifaa Hannki pinal Hannde yilliima e wuro Oolo Oologa e bismaango ADSCO.
Sete o jaɓɓaama jaɓɓungal jooɗngal tuggi guduroŋ fayde wuro. Ummaade guduroŋ to ko otooji ɓe njaɓɓoraa, fayde nder wuro to ko pucci, naatirde wuro ngo ko yimɓe dariiɓe e mbedda, ɓe na bannge nano, ɓeya ina ngoni bannge ñaamo.
Nde sifaanaaɓe paandii nde, njippii e otooji mum en, ina njahra koyɗe hakkunde maɓɓe, ina mbeeɗa ɓe juuɗe ina calmondira e arɓe jaɓɓade ɓe. Noon ɓe ngoori haa ɓe njettii caali jippunde. Ɓe njoɗɗinaa. Gootal e terɗe ADSCO ɓami konngol bismii ɓe. Caggal mum,hoyreejo dental Sifaa hanki pinal hannde jaabtii bismaango ngo.
So en ngartii e sabaabu njillu dental sifaa to Oolo oologo, ko noddaandu ngam hirjinde e reentinde ko fayti e rafi SIDA, kam e hirjinde ko fayti e janngingol sukaaɓe rewɓe ;
ɓe mbaɗii heen hiirde wootere jamma kam e beetawe gooto hirjino.
Oolo Oolooganaaɓe heewɓe nootitiima e jeewte he njaabtiima heen naamnde keewɗe peewtuɗe e ɓeto faamamuya mum en….
Caggal nde kiirɗeeli ɗii ngasi, dental Sifaa waɗdii batu e catal ADSCO to Oolo Oolooga ngam fiɓondirde gollondiral hakkunde pelle ɗiɗi ɗee.
Umar Bah Mboyna


c: text/html

text:
Kisal ko fuɗɗoode e nder puɗɗooje geɗe Lislaam, ko huunde anndaande, Lislaam luggiɗiniima heen haa ɗum ɗum woni fooɓre e nder ɓerɗe juulɓe. Firti ko ɗum fuɗɗii e nder ɓerɗe juulɓe haa wonti fooɓre feccere e nder ngonka mum en, wonti fiɓnde e nder piɓle mum en. Wulaango Lislaam ƴellitiima gila annoore mum ƴellitii, woni tan ko e noddude kisal. Caggal ɗuum lislaam lelni diidol laaɓtungol haa waawi darnude neɗɗaagu e dow mum.
Lislaam, ɗum woni jebbilaare ina yiɗi nguurndam moƴƴam, hormii ɗum kadi, ruttii kadi yiɗni ɗum yimɓe, ko ɗum tagi ɗum ari ko rimɗinde yimɓe ngam ummaade e kulhuli, ruttii kadi feri laawol tawa yeru mum ko wuurtinde neɗɗankaagal fayde e paandaale mum to bannge toowal e ƴellitaare, ko ɗum waawata waɗde mo kanko neɗɗo oo e les ɓuuɓiri kisal e hoolaare.
Helmere Lislaam woni jebbilaare, ko kañum woni ñiiɓirde diine lislaam, ɗum ittaa ko e helmere kisal, ngam so kisal alaa, jebbilaare alaa, so jebbilaare alaa, kisal alaa. Waɗi noon kisal ittaa ko e jebbilaare. So en ƴeewtindiima inɗe Alla capanɗe jeenay e jeenay ɗee, ma en taw heen wootere wiyetee ko kisal. Ndeke, fawaade ɗoo, hay leydi so laamɗo lelnaani e nder mum kisal, laamu mum deeƴataa. Kisal noon addata ɗum ko potal ndimaagu ɓesnguuji e kala geɗe nguurndam mum en.
En mbiyii jom ooɗoo diine e inɗe mum ɗee heen wootere wiyetee ko kisal, waɗi noon ko yimɓe ngoongɗinii ko o ñaawi e ko o diidi e paandaale mum, ndekete noon, oon neɗɗo doondiiɗo oo ɓataake, o roondii ko araaraay kisal, waɗi noon kanko neɗɗo oo, o roondii ko deeƴre e annoore e moƴƴere e timmal ɗeeɗoo geɗe jangtaaɗe fof so laatiima ko ɗum woni yurmeende, ngam joomiraaɗo jom baawɗe oo wiyi : ko miin oo woni yurmeende walla tuubuya deeƴal.
E nder yeewtere Quraana tedduɗo oo wiyi : « min neliraani ma so wonaa yurmeende ngam winndere ndee ». Caggal ɗuum eɗen nganndi hay salminaango juulɗo e ittaa ko e innde kisal, ngam so juulɗo tawii juulɓe walla juulɗo wiyata ko yoo jam e kisal won e mon, ko ɗuum kadi o jaabetee, so ɗum ɓennii, juulɗo e juulɗo banndum mo wonaa juulɗo fof alaa e sago ɓe kisal waawde wuurdude e nder winndere ndee.
Ngam won ɗo nelaaɗo Alla mo jam e kisal woni e mum oo wiyi: “hono Alla waɗanii leñol am ngol salminaango kisal, ko ɗum hoolaare koreeji men tedduɗi”, ko ɗum tagi ƴellitaare waawaa aaɓnaade e nokku walla leydi ɗo kisal alaa, ngam so kisal woodii tan e nder nokku, maa Alla renndin ɓerɗe joomum en, ɓerɗe hoɗduɓe noon so ndenndii, sikke alaa maa Alla waɗ ɗoon yurmeende, ngam nelaaɗo Alla mo jam e kisal woni e mum oo, wiyi: « Alla ƴeewataa tafngo mon, o ƴeewataa jawɗeele mon e askooji mon, o ƴeewata tan ko ko woni e ɓerɗe mon».
Jibriil Muusaa Joob

robotstxt: allowed

filter: keep


text:
Gila ko ɓooyi yimɓe fof ina nganndi wonde jiilgol ngalu leydi Muritani wondaani e laaɓal, sabu, yeru, ɗeeɗoo geɗe : go’o, Muritani ko leydi ngaluɗundi : gila e oogirɗe (njamnndi e kiri e kaŋŋe ekn…), haa e liɗɗi (Muritani jeyaa ko e leyɗe winndere ndee ɓurɗe heewde liɗɗi), haa e leydi waalo moƴƴiri e geɗe goɗɗe. Ɗum fof ko wonande leydi ndi heewaani yimɓe, hedde miliyoŋaaji tati fat.
Ɗiɗi, yimɓe fof ina nganndi wonde, mo njoɓndi mum ɓuraani 50 000 UM walla boom hay so joom mum yoɓetenoo ko 300 000 UM lewru kala, so mahii huɓeere jaroore ko famɗi fof 50 miliyoŋ ugiyya, jogiima oto jaroowo miliyoŋaaji keewɗi (ɗiɗi haa noogaas e joy), ina anndaa wonde oon kaalis wonaa njoɓdi mum.
Ɗum noon maale nguyka jawdi laamu ko laaɓtuɗe e nder Muritani : ko gila e gardagol ngol feewaani, porlugol ngalu leydi, bonnugol jawdi buur, ballugol sosiyeteeji jananinkooji dusde ngalu leydi, heedi-heeda, taraafikyaagal denndaangal geɗe kaɗaaɗe, dognugol dewisaaji, ekn … Hannde, won doosiyee laamu ngu udditi, ko wayi no wiyde ina haɓoo porlugol ngalu leydi. Ɗuum, kala ngenndiyanke, miskineeɓe kala, mbaawata tan ko weltaade heen. Heddii, ko kala ko ina waɗee heen, tuugoo e nuunɗal, ɗooftoo laabi sariya, waasa wonde jamirooje laamu ɓole, walla neɗɗo gooto. Wiyaama wonde kaalis keewɗo dirtinaama to Kuuɓal kalfinanoongal haɓde e SIDA : ina moƴƴa wiɗto laaɓtungo waɗee, haa anndee hol baɗɗo hol ɗuum, laamu woppa ñaawoore golloroo laabi sariya.
Wiyaama wonde won ñamlanooɓe kaalis ndema, njoɓaani, laamu ngu taƴanii ɓe lajal yo ɓe njoɓ walla fawa e maɓɓe kuuge. Wonande ooɗoo doosiyee, persidaa Muhammed Abdel Asiis rokkii kalifu kalfinaaɗo ndema jamirooje mbele oon kaalis ñamlanooɗo, fotde miliyaaruuji 12 ugiyya ina yoɓee.
Huunde hulɓiniinde woni ɗo, sibu, ooɗoo kalis fotnoo ñamleede ko remooɓe, kono, ko ɓe keɓi heen ɓuraani, so heewii, miliyaar gooto ; ko heddii koo fof naati ko e jiifaaji jagge laamu toowɗe, fotde 800 neɗɗo. Ko ɗum addani kamppañ ndema yoweede, ɓeydani miskineeɓe, remooɓe tigi-rigi ɓe caɗeele. Caɗeele tawtuɗe ɓeydagol coodguuli e ustagol dañirɗe. No paamraten kadi, ko « ɓuri heewde e ɓee wuyɓe njeyaa ko e yimɓe wallitnooɓe mo, nde o waɗi kuudetaa nde, caggal ɗum nde o woni kanndidaa e gardagol leydi ndi : ina jeyaa heen senaateeruuji, ina jeyaa heen ñaawooɓe, ina heen hoohooɓe diine e ministeeruuji, e ofiseeji larme … won heen ƴettuɓe ko ina tolnoo 200 miliyoŋ ñamaande ndema, won yahɓe haa 650 miliyoŋ, tawa ko e ƴettannde wootere ». « ina jeyaa heen komersaaji mawɗi, remkintonooɓe to daande maayo to. E fawaade e kabaruuji keɓaaɗi, ina jeyaa heen ministeer gooto gonɗo e laamu hannde ngu, joɓɗo 12 miliyoŋ rewetenoo heen. Ina jeyaa heen senaateeruuji ɓalliiɗi Abdel Asiis, huunde e hoohooɓe anndaaɓe to Tararsa e to Kayhayɗi ». « Ɓeeɗoo fof ko waɗtunooɓe koye mum en ‘’remooɓe waasɓe’’ haanduɓe e ballal laamu » ».
Ɗum fof e wayde noon, joorngol fotaani sumorde keccol : ɗiiɗoo deedi keewɗi ribaa potaani lorde remooɓe waasɓe. Ko ɗoo noon peelelaagal gardagol feeñata : waawde haɓde e fenaande tawa tooñaani miskineeɓe. Ko ɗum waɗi, ndeeɗoo hare fof e wonde haannde, nafooje remooɓe goonga goonga ɓe ina potnoo hisneede, ɓe mballee no ɓe ndemri, ɓe njaafee boom ñamaande nde ɓe ndewetee nde.
Hannde, denndaangal leyɗe aduna ngoni ko e wallitde remooɓe mum en, wonaa kay haɗde ɗum en remde. Eɗen kumpitii wonde kala nde laamu darii e wallitde remooɓe, woodii ko dañaa heen, yeru mum ko e laamu Siidi wul Sheek Abdallaahi : oon darinooma e semmbinde remooɓe haa mbaɗi kampaañ 2008 (o yowi ñamaale maɓɓe, o walliti ɓe no ɓe mbaɗiri kampaañ, o ummini PSI …). Ko ɗum tagi, e ndeen hitaande, remooɓe ɓe, ɗum noon miskineeɓe ɓe, poofii. Go’o e nder leydi men, alaa ko eɓɓaa ngam wallitde ndema. Ko ɗum tagi, e nder 40 000 hektaar potnooɗo remeede, alaa ko remaa heen hikka so wonaa 5 000 hektaar, (e hitaande 2008 ko 18 000 hektaar ndemanoo). Won yiyooɓe wonde haɗi laamu ngu wallitde remooɓe ko haa komersaaji ndaña no njulorii walla ko yandinde won heen mbele haa daña no heɓtiri leyɗe mum en.
Ko ɗum woni kadi ko ɓe kaalata ko fayti e kuutoragol otooji laamu caggal waktuuji golle. Won wiyooɓe ndeeɗoo feere ko « yiɗde marsinde bursiiji otooji, nde tawnoo jeyɓe ɗum ɓe, ko e laamu he njeyaa walla ina ɓallii lamu ». Hay so tawii noon, to bannge ko feeñi, ko ɗum feere addanoore en waawde wowaade ngalu leydi ndi, sibu ko ɗum bonnatnoo to bannge isaas e kaɓirɗe ina fanti no feewi. Holi heen ko woni goonga? Haa yeeso maa laaɓ !
To bannge goɗɗo, persidaa Abdel Asiis huninooma mahde kasoo mawɗo ngam sokde mufsidiin en fof. Golle puɗɗaama. Halfinaa mahngo oon kasoo ko sosiyetee biyeteeɗo EBS, mo nganndu-ɗaa ina jeyaa e jeyɓe ɗum, ehel Ghadduur en. «Ina ñohee wonde ɓeen ina ɓadii hooreejo leydi o ». Yanti heen, ina wiyee wonde « njaru mahngo kasoo o ina fakiti no feewi », sibu ko 800 miliyoŋ pawɗo. « gollooɓe faggudu heewɓe ngoytiima jinngere wonnde ɗoo nde, sibu ko EBS kadi hokkaanoo 253 miliyoŋ ugiyya ngam kelgol bolokaaji ».
Miin noon, ko geɗel gootel jaaki mi : waɗde kaalis potɗo nii e mahngo kasoo, remooɓe ina njooɗii ndemaani.
Bookara Aamadu Bah


text:
Tuggi jamma alkamiisa oo, haa subaka aset, ko almuɓɓe ina njaara, ina njima Nulaaɗo Alla “juulde Alla e kisal mum yo ngon e makko”, ina nginna Allah. Ko ɗoon njiyataa, nanaa ɗaaɗeleƴƴii ceertuɗi, gila e safalɓe muritaninaaɓe, wolofaaɓe senegaalnaaɓe, ginenaaɓe, malinaaɓe e ko wonaa ɓeen, ina njillondiri, ina njiirondora ina mbiya : alaa goodɗo so wonaa Alla.
Ko ñalnde kikiiɗe aljumaa, Ziyaara oo fuɗɗii. Ko almuudo biyeteeɗo Saydu Nuuru TAAL, udditi Ziyaara oo e lomtaade Ceerno Aliw Tulla WAÑ,
Tuggi jamma alkamiisa oo, haa subaka aset, ko almuɓɓe ina njaara, ina njima Nulaaɗo Alla “juulde Alla e kisal mum yo ngon e makko”, ina nginna Allah. Ko ɗoon njiyataa, nanaa ɗaaɗeleƴƴii ceertuɗi, gila e safalɓe muritaninaaɓe, wolofaaɓe senegaalnaaɓe, ginenaaɓe, malinaaɓe e ko wonaa ɓeen, ina njillondiri, ina njiirondora ina mbiya : alaa goodɗo so wonaa Alla.
Ko ñalnde kikiiɗe aljumaa, Ziyaara oo fuɗɗii. Ko almuudo biyeteeɗo Saydu Nuuru TAAL, udditi Ziyaara oo e lomtaade Ceerno Aliw Tulla WAÑ,
goownooɗo waɗde ɗuum, sabu mum rafi, heɓaani tawtoreede. O udditiri ko Quraana, caggal ɗuum, o rewni heen konngol Ceerno Aliw Tulla huccitini e hoɓɓe ɓee, hoɓɓe Alla, ngaam bismaade ɗum en.
Caggal ɗuum, Aamadu Muusaa NGAYDE, yettini jamaanu oo konngol, tawi ko jubbannde e nguurndam Ceerno Abdallaahi JAH.
Konngol ngol feññinii himme Ceerno fayde e jaŋde. O janngii jaŋde binnde e seerenɓe heewɓe, haa o heɓi heen ko neɗɗo heɓata e jaŋde, dakmitoo. Kono o ronku heɓde heen dakamme mo o yiɗi oo. Ko maa Alla waɗi o jokkondiri e Ceerno Abdullaahi SAAKO, nde o dañi ko deeƴi e hakkille makko, hono gannde mbirniidi (ganndal Alla e sirruuji mum). Ko ndeen kadi o faami tigi-rigi, holi nafoore gannde peeñɗe (Quraana, sariya, ekn). O feññiini ɗoon wonde Ceerno Abdallaahi JAH, ko Ceerno nafoore mehre-mehre, alaa ko woni haaju mum, so wonaa nafoore ɓiyi Aadama. Ko ɗoon kadi, sukkaaɓe heewɓe, ƴefti konnguɗi, ɓee kaali e Pulaar, ɓee e Arab, ɓee e Farayse walla Enngele, ina maanta, ina njaara ɓure Ceerno Abdallaahi JAH.
Nde jamma oo yahi haa feccini, Ceerno Abdallaahi JAH ƴefti konngol, yetti yimɓe ɓee, yeewtani ɗum en nafoore e ɓure Laawol Tijjaan, nafoore nehdi. O teeŋtinii almuudo wayi kono neɗɗo lummbotooɗo e maayo ngo alaa powle nii. Ɗuum noon, darnde alanaa mo, fooftere alanaa mo, so omo yiɗi heɓde dakkamme Laawol Tijjaani.
Ceerno Abdallaahi JAH joofniri konngol mum ko noddude yimɓe feewde e Alla, e ñaaganaade ɗum en deeƴal ɓerɗe.
Caggal nde Ceerno Abdallaahi JAH joofni konngol mum, ko almuudo makko, ganndo, biyeteeɗo Aamadu BAH, lollirɗo Ustaaz BAH, ƴefti konngol. Hikka yeewtere makko fayti ko e firo deftere Sheex Baay ÑAS adii winndude, tawi ina yahra e duuɓi 21, wiyateende “Ruuhul Adab” hono : “nguurndam nehdi alliyankeewi”.
Ko deftere ɗowoore almuudo, haa anndina ɗum wonde, diine, wonaa yiilaade Aljanna, walla hulde Jayngol woni ko ɗaɓɓetee, kono ko joom Aljanna e Jayngol oo, woni jiileteeɗo, haa ɓiyi Aadama annda hoore mum, annda Joom mum tigi-rigi.
Nde Ustaaz BAH joofni yeewtere mum, ko Ceerno Buubu BAH to Baabaaɓe, ɓami konngol, yeewtani yimɓe ɓee ko fayti e ɓure Laawol Tijjaani e ko fayti e sariya. Caggal ɗuum, tawi jamma o jenngii, konngol arti e Ceerno Aamadu BAH, o udditi damal naamnde, hono no Ceerno makko waɗatnoo nii. E dow yamiroore ceerno makko, Ceerno Abdallaahi JAH, o jaabiima kala naamndal naamndangal, gila e naamnde paytuɗe e diine, e nguurndam renndo, haa e paytuɗe e dawrugol. Ko subaka aset oo, Ziyaara o gasi, caggal nde Quraana jannngaa, seerenɓe ɓe nduwaani arnooɓe ɓee, gooto fof loowti laawol hooti to umminoo.
Aadama GISE
Fulo : Aamadu Muusaa NGAYDE


text:
E dumanna jawtuɗo oo, won geɗe kewi, ina njaaknoo yimɓe heewɓe. Ko wayi no darnde Muritani feewde e iiñcuru Mali nde yimɓe heewɓe ndonkunoo faamde, sibu pilaa mbeñaaji. Tawi, e oon sahaa gooto, Muritani ina woni luuñcitorde yimɓe MNLA (dillere ndimaagu Tuwaareg en daraniinde rimɗinde rewo Mali biyeteeɗo “Asawaad”). Maale cakkitiiɗe ɗee, ko njillu njaawngu ngu hooreejo Mali hono Ibraahim Bubakar Keytaa yillii Muhammed wul Abdel Asiis hooreejo Muritani, ko idii nde fiiletee manndaa mum ɗiɗmo; kam e nanallaaji wonde ko Abdel Asiis wallitii mo abiyoŋ e otooji yo o waɗir kampaañ, ko jiidaa e nanalla naatgol koninkooɓe Muritani rewo Mali, toɗɗegol Seneraal Muritaninaajo yo ardo koyngal konu G5 ekn… Nanalla mawɗo oo ko wiyeede wonde ko Muritani jogori halfineede ndeenka Asawaad …
Caggal toɗɗitegol Ibraahiima Bubakar Koytaa hooreejo leydi Mali, yimɓe heewɓe ina puɗɗii faamde, fawaade e ko fuɗɗii feeñde, tuugnaade e won ɗeen joljole walla won ɗiin nanallaaji, wonde ko ɓuri teeŋtude e manndaa makko keso oo, ko waɗde feere mbele jam ina arta e Mali, haa teeŋti noon e rewo Mali. Ko ɗuum woni ngoƴa Farayse, mo konu mum lofii to Mali, ngu Makron yiɗi loftude toon, ko ɗum woni ngoƴa leydi Alaseri, ko ɗuum woni ngoƴa Mali, tee ko ɗuum feeñi e Nanondiral Alsee ciifanoongal ñalnde 15 mee 2015.
Tee, oon jam, ina sikkaa, jogori yuumtude ko e baylugol leydi Mali ndii to bannge sariya e to bannge ngonka. Ina hulaa, Mali « seerta e tergal mum ñawngal ngal (rewo mum), hono no eyɓiniranoo e Nanondiral Alsee ngal », potnongal siyneede rewrude e referaandoom.
Eɗen ciftora Malinaaɓe tellinooma, wondude e keewal, e mbedda ngam haɗde ɗuum, ngam haɗde peccugol Mali.
Hannde noon, ina feeñi wonde Farayse ko ko yiɗi sakkude feere woɗnde ngam rootaade donngal « Barkaan » (teddungal, gulngal). Ina sikkaa ndeen feere ko « halfinde Muritani diiwaan biyeteeɗo Azawad oo ». Ɗuum woni Azawad jokka e wonde nder Mali, kono waɗtee e ndeenka Muritani mbele ina hisna ɗum, konu mum lomtoo toon konu Mali kaɗaangu yettaade Kidal.
Geɗe keewɗe ina ceedtoo ko haalaa koo. E fawaade e kabaruuji lowre internet wiyeteende Africa-Kibaru, « ko ina tolnoo e 15 oto konu Muritani, naatii Kidal jamma 11 ina jofi 12 settaambar 2018… Ɗoon e ɗoon koninke Muritani gardiiɗo ngool lappol jokkondiri e faraysenaaɓe ardiiɓe Barkhane ». Laamu Bamako hay huunde haalaani e ooɗoo kabaaru. Ko ɗuum addani yimɓe sikkude, ma a taw, ko nanondiral woni ɗoon hakkunde Bamako e Alsee e Pari, yo Muritani heɓtu ndee taƴre leydi anndiraande « rewo Mali ».
Ina faamaa tan leyɗe tati ɗee kala ina njogii dalillaaji weltaade e ndee feere, so tawii ɗuum waɗii. Sibu Farayse maa dañ no rootorii donngal Barkhane, maa ngoƴaaji Alaseri usto, ndi weltoo boom e goɗɗitagol konu Farayse keeri mayri, haa teeŋti noon kadi so tawii ko Muritani halfinaa ndeen hettere, nde tawnoo hakkunde mum e Alaseri ina weli no feewi, tee Muritani heɓtinii Polisario gila 1979.
Hay gooto kadi humpaaka jotondire moƴƴe gonɗe hakkunde Muhammed Abdel Asiis (hooreejo leydi Muritani), e ardiiɓe MNLA, ɓe nganndu-ɗaa gila ko ɓooyi, ko Nuwaasoot woni luuñtitorde mum en. Kadi, ɗuum kam, ma a taw Muhammed wul Abdel Asiis yeɗaaka oon fartaŋŋe mawɗo mo Makron e IBK njogori rokkude ɗum, ngam ɓeydaade tiiɗtinde darnde mum e teeŋtugol mum nder Saahal. Kono kadi, fartaŋŋe ɓurɗo mawnude e teeŋtude oo, ko omo waawi hujjinoraade ɗum ngam etaade heddaade e laamu caggal nde o joofni manndaaji makko ɗiɗi e hitaande 2019, o wiya omo etoo waɗde manndaa tataɓo… Buubakar Boris Joop, jaaynoowo Senegaalnaajo gooto wiyi « njeeɓee ndee feere mawnde Seneraal Asiis ! Mbir pokeer e golle ɗe laaɓtaani. Caggal nde o darii e leefɗinde keediiɗo makko, « mbir Nuwaasoot » ina hollita jooni ko kam woni paabo Mali gonɗo e yoolaade ».
O fawti heen « Wonande yimɓe humpitiiɓe, Muritani ɓooyii meeranaade Mali, tee ko huunde nde yuɓɓini. Alaa heen ko fepindaa.
Muritani ina anndi Mali no feewi (Sudaan farayseejo ndeen), sabu heedondirde e mum e renndude e mum daartol, sabu mum heɓtude e mum, gila 1941-1945, gure Neema e Ayyuun el Atrus, tuma nde Guwerneer Christian Laigret felliti ɗoon e ɗoon dartingol keeri. Ko ɗuum addani « Safalɓe jogiiɓe pinal bambarankooɓe en » heewde e saraade e njuɓɓudi laamu kam e polis e konu Muritani.
Seneraal Hanena wul Siidi, jibinaaɗo to Neema, kumaandaŋ gardiiɗo Doole G5 Sahel ko seede mum. Wonaa mehre addani persidaa Abdel Asiis waɗde mo mawɗo QG (Tuddunde) Mopti, woni no ‘Proconsul’ (guwerneer) Saahal nii, annama Seneraal Mc Arthur wonande lefol Saharaa-Saahal. O daroo hono darnde oon Seneraal Ameriknaajo darinoo ndeen to Japon e nder Pasifik. Hade Seneraal Hanena wul Siidi nomeede, ko capaato-bambaranke goɗɗo, hono kolonel Hasan Kone, jaggal toowngal sarwisaaji Muritani ñukkindo, ardinoo denndaangal silsil juumtuɗo hannde e ndeenaaka Asawaad njuɓɓinaaka, tawi omo woni kalfinaaɗo geɗe konu to ammbasaad Muritani to Bamako. E lewru mee 2014, ko kolonel Hasan Kone heblunoo njillu maslahaa ndaɓɓu, ngu Persidaa Muhammed wul Abdel Asiis waɗnoo to Kidal. »
“Kono kadi, peeje Persidaa Muhammed Abdel Asiis keedaani heen sara. Sikke alaa heen. Waɗi noon, so a yiyii geɗe ɗee njuumtirii nii, ko ɗe keblaaɗe. Hooreejo dowla Muritani wallitii no feewi IBK e kampaañ mum. Ko e ndiwoowa « Mauritania Airways » o totti IBK yo yilloro Mali. Yoga e otooji lappi makko, mbaɗi ko tonngooɗe Muritani. Ko ɗuum waɗi haawnaaki so IBK iddima yillaade Muritani ñalnde 24 ut, hade mum fiileede.
Hakkunde Muritani e Mali welii haa jibinii bantirgol Muritani Azawad. Geɗal kollitoowal ɓallondiral hakkunde Makron e Asiis, haa teeŋti noon naat-naattondiral nafooje leyɗe ɗiɗi ɗee, ko ammbasadeer Farayse gonnooɗo e Muritani oo, hono Joël Meyer, ko kañum wonoyta jooɗaniɗo Farayse to Mali ko neeɓaani, hade makko waɗdaneede heen Kidal.
Ko heddii, suuɗii haalaaka koo, ko miijooji cakkiiɗi, ɗi Persidaa Abdel Asiis moofti e ɓernde mum. So Tuwaareg en raneeɓe ɓee ɓeydaama e Muritani maa raneeɓe Arab-Berbeer en ɓurto heewde e mum. Ina wayi no, e nder hoohooɓe Muritani, ko leñameeɓe, haa teeŋti e leñameeɓe safalɓe ɓurniiɓe, ndañi sago mum en. Ko ngol woni fartaŋŋe ɗimmo waylude, walla waawrinde koɗki Muritani ɓeydotooɗo ñalnde kala ɓawlude.
Fartaŋŋe gadano oo ko e luural hakkunde Sengaal e Muritani 1989-1990, huunde e satiiɓe Maawiyya mbagginiino ɗum koɗnugol e daande maayo Sengaal ngoo, tuwaareg en mooliiɓe ɓee, mbele ina ɓurtoo toon haal-pulaar en keeweendi, caggal nde heewɓe e mum en taccinaa. Hono no teskori-ɗen, anniya Muritani oo waawaa yahdude e jeyegol Senegaal jeertotoongol e nder G5-Sahel. Ko ɗum addani Ndakaaru joñeede heen.
Ko ɗumɗoo dey woni golle e baɗle keediiɗo mo Senegaal jogodii golle ɗiɗi to bannge gaas e petroŋ. E sahaa peɗɗitagol keeri e baklitte seopolitiije garduɗe e mutal naange iiñcuru Mali – Muritazawad nana jibinee…”
———————-
Douglas MacArthur
Ko Seneraal Ameriknaajo jibinaaɗo 26 saawiyee 1880, cankiiɗo 5 abriil 1964 to Wasington. Ko o Seneraal konu Amerik takkanaaɗo galaŋuuji e cili keewɗi sabu ganndal mum woldeeji, haa teeŋti e wolde adunaare adannde e ɗimmere ɗo o ardii konuuji doole haɓɓere (forces alliées) nder Pasifik hirnaange worgo.
Tonngol Bookara Aamadu Bah


text:
Ngardiindi
Mi yettii joomiraaɗo jom baɗe e baawɗe nde resndi mi wefƴannde e maayo mum yaajngo ganndal. O waɗdani mi heen katantaagal e yarlitaare feccude e mon oon seeɗa mo mi yawaani mo o anndini mi.
E nder ndee deftere ndook-mi e windude, mboɗo jogii faandaare siftinde ɓeen andunooɓe, ma walla famminde ɓeen ɓe paamaano tawo, ko feewti e ñawu mbiyeteengu jabet (diabète).
Ngardiindi
Mi yettii joomiraaɗo jom baɗe e baawɗe nde resndi mi wefƴannde e maayo mum yaajngo ganndal. O waɗdani mi heen katantaagal e yarlitaare feccude e mon oon seeɗa mo mi yawaani mo o anndini mi.
E nder ndee deftere ndook-mi e windude, mboɗo jogii faandaare siftinde ɓeen andunooɓe, ma walla famminde ɓeen ɓe paamaano tawo, ko feewti e ñawu mbiyeteengu jabet (diabète).
Mi feccaani sikke wonnde waasataa e jogorɓe tiimde e ndee deftere, tawa won ɓurɓe mi heen ganndal. Waasataa kadi wooda yiyɓe e mayre pergitte.
E oon sahaa mboɗo ñaagii yaafuya, kadi e saggiteede. Mdoɗo ɗamini kadi kala kuutoriiɗo ndee deftere maa taw heen nafoore nde omo waawa feccude e kala taariiɓe mo.
Hannde, jabet ko ñawu kuptidinngu aduna oo fof. Ummoraade e konngol Fedde Adunaare Feewtunnde e Jabet (Fédération Internationale du Diabète), ina limaa ko ina tolno e teemedde ɗiɗi e capanɗe jeetati e joy miliyoŋ (285 millions) yimɓe wonnduɓe e ñawu nguu e nder duunde adunaare hee kala, e nder hitaande 2010. Ɗuum firti, ko e nder kala teemedere yimɓe wuurɓe, ko ina abboo heen e njeeɗiɗo (7) ina coomi ñawu nguu, hay sinno noon ina kumpaa ɗum.
Ina moƴƴi kadi paamen wonnde, caɗeele ñawu jabet pamɗaani. Mboɗo siforoo ñawu nguu no Pulaar wiyata nii, hono no «mooytoo suma wuro». Nde wonnoo ngu naatirta e ɓanndu ko seeɗa seeɗa. Nde joomum tintata, tawata ko heɓaama tigi-rigi.
Paamen kadi hono ñawu nguu nana reɓa e jaawgol kulɓiniingol. Hannde ina saɗi galle mo naatataa tawa a tawaani toon ngonduɗo e jabet. Hitaande kala ñawɓe hesɓe ina peeña e diiwanuuji kala e nder aduna oo. Fedde Adunaare Cellal (Organisation Mondiale de la Santé) ina tonngi e nder duuɓi sappo e joy (15) garooji, maa limtoje ko ina tolnoyoo e teemedde nayo e capanɗe tati e njeetato miliyoŋaaji (438 miliyoŋ millions) yimɓe rafoyteeɓe rafi jabet.
E hitaande 2010 wootere ndee tan, ñawu nguu boomii miliyoŋaaji nay (4 millions) neɗɗo e nder adunaare ndee kala. Ɗum firti ko e nder teemedere (100) ñawɓe jabet kala, heen njeeɗiɗo (7) mboomiina e nder hitaande 2010 ndee tan wootere.
Ɗoo ɗo njooɗi-ɗen tan, kala leƴƴanɗe jeetati, jabet ina yooɓoo fittaandu e nder aduna hee. Waɗde ndeke, boomotooɓe e ñawu jabet, ɓuri heewde e boomotooɓe e ñawu jontinooje (pludisme) e boomotooɓe e ñawu SIDA so ndentiindinaama.
Ɓooyiino sikkeede wonnde jabet ko ñawu alɗuɓe, kono tan oon sikke hannde firtiima. Sabu ñawu jabet ɓuri heewde limteede hannde ko e nder famarɓe ngalu. Hannde, ko e nder leyɗeele ɓurde famɗude jogogal, ñawu nguu ɓuri duumaade. Haa teeŋti noon en nder leyɗeele Afrik.
Sikke alaa jabet ina heewi hannde e nder men. Saabii ɗuum, ko mbayliigu sifaaji e fannuuji nguurndam men. Nguun mbayliigu ko gila e ñameele men, haa e ngonka men. E jamanuuji ɓooyɗi, nguurno-ɗen ko e ndema e ngaynaaka. Ko heen paggotono-ɗen nguura men. Ñameele men ko sifaa no Pulaar wiyrata «ittaaka waɗtaaka» cifortenoo; waɗde ko ñameele cellunooɗe. Hannde ko heewi e ñameele men ko jiggaaɗe to leyɗeele mawɗe. Yoga e ɗeen ñameele ko baylaaɗe, jillondiraaɗe e geɗe goɗɗe, ko wayino suukaraaji, maa walla lamɗameeje, ma walla kadi goobuuji. Ɗuum fof ko mbele eɗe mbela yeeyde. Keewɗe e ɗeen ñameele ko ñawnooje so ɓanndu duumiima e majje.
Refti heen kadi, haŋki ɓalli men ko dillatnooɗi, gila e ndema haa e feƴƴere. Hannde gure men tokoose pusii, yimɓe ngabbitiima e nokkuuji teeru. Liggeyaaji ngoowno-ɗen tawa ko dillinnooji ɓalli ngopaama. Ɓalli nehaama e ɓuuɓiri, e footere, ngaameela hoɗiima en.
Yanti heen kadi, to leyɗeele galɗuɗe too, ñawɓe jabet ina mbeeɓnanaa safaruji. Kono e leyɗeele pamarɗe doole, ɓeen ñawɓe jabet ko welsindaaɓe to batte safaruuji. Waɗde ko kamɓe ñawu nguu ɓuri waawde boomde.
Jabet ina majjinaa yoga e yimɓe, haa teeŋti noon e jeyaaɓe e leyɗeele Afrik. Ko ɗuum addani Fedde Adunaare (Organisation des Nations Unies) suɓii ñalawma sappo e nay nowammbar (14 novembre) kala hitaande, yo won ñalawma aduneejo peewtuɗo e ñawu jabet (Journée Mondiale du Diabète des Nations Unies).
Jabet ko ñawu ngu sellataa. Kono tan kadi, ngu wona mbaroowu so tawi kay ñawuɗo oo nehii hoore mum e won e fannu nguurndam. Alaa e sago noon ko maa ñawɗo oo wayla fannuuji nguurdam mum, mbele waawa wuurdude e maggu nguurndam moƴƴam, njuutɗam, tawa ngu tampinaani mo.
Faandaare am e nde winndaande ko finndinde ko feewti e ñawu jabet. Mbele oon ñawuɗo ngu annda no fotata eeltirde ñawu nguu, wuurda e maggu duuɓi kewɗi tawa ngu foolaani ɗum. Mbele kadi oon celluɗo oo faama no haɓortoo ñawu nguu, mbele e ballal Geno, o riiwta ngu, ngu waasa mo yettaade.
Tesko-ɗen
• E nder kala 100 yimɓe wuurɓe, heen 7 ina coomi ñawu jabet hay sinno maale mum peeñaani.
• E nder duuɓi 15 garooji ɗii, ma limtoye ko ina tolnoyoo e 438 miliyoŋ yimɓe wondoyooɓe e jabet.
• E hitaande 2010, jabet boomii miliyoŋaaji 4 neɗɗo e nder aduna oo. E nder kala 100 ñawuɓe jabet, 7 mboomiima e ndeen hitaande.
• E kala hojomaaji 8, jabet ina yooɓoo fittaandu e nder aduna oo.
• Jabet faltaaki galo e baasɗo, suka e mawɗo, debbo e gorko.
• Jabet sellataa, kono so tawi ñawuɗo o nehiima e won fannu nguurndam, omo wuurda e maggu duuɓi keewɗi tawa ngu tampinaani.
Doktoor Al Huseyni Sal
Ina jokki.
Hol doktoor Al Huseyni Sal ?
Holi Alhuseynu SAL? Alhuseynu SAL waɗi jangde mum leslesre ko hakkunde kolees Baabaaɓe, “collège de garçons” to Nuwaasoot, “lycée National” ɗo o heɓi bakkaa e hitaannde 1991. O janngoyi janngirde toownde wiyeteende ISS (Institut Supérieur Scientifique) ɗoo e Nuwaasoot, ko anndiraa hannde “Faculté des Sciences et Techniques”. Ɗoon o keɓi seedantaagal biyeteengal “Maitrise e Biologie-Géologie” e hitaande 1995. Nde tawnoo ko kanko heednoo yeeso e kitaale tati deggondirde hono 1993, 1994 e 1995, o hokkaa bursi e hitaande 1995, ngam ɓeydoyde jaŋde caggal leydi. O rewii e Iniwersiteeji keewɗi : Iniwersitee Tunis gila 1995 ha 1999. O heɓi toon Seedantaagal jaŋde luggiɗinaande ko fayti e “Microbiologie” (Diplôme d’Etudes Approfondies e Microbiologie” e lewru abriil 1998. O fayi Farayse, to Iniwersitee “Paul Sabatier to Tuuluus ɗo o heɓi dipolomaaji ɗiɗi : “Diplôme d’Etudes Approfondies en Microbiologie, Physiologie et Génétique Moléculaire” e hitaande 2000, kam “Diplôme d’Etudes Scientifiques d’Université e Science Naturelles” e hitaande 2001. O golliima e ɗiin duuɓi ɗiɗi nder laboratuwaaruuji (laboratoires) tati. Gadano oo ko e ko fayti e bakteriiji , walla mbiyen mboros biyeteedo Shigella flexneri, mboros gaddoowo deedi dogooji bonɗi, caggal ɗum e bakteri goɗɗo biyeteeɗo Lactococcus lactis jiyteteeɗo e kocce. O wattindorii ko gollaade e sifaa mbuubu mbiyeteengu Drosphila Melanogaster. Ko kanko yiytunoo mo e laboratuwaar batindiiɗo o; ɗum yaltinanooma e jaaynde wiyeteende “Molecular and Cellular Biology” e hitaande 2002, (Tongoode mayre ko Mol Cell Biol. 2002 Feb;22(4):1218-32.) Caggal ɗum, laboratuwaar goɗɗo to Farayse to “Faculté de Médecine Lyon” jaɓani mo yo o ar toon ngam jokkitde jaŋde makko. O golliima toon duuɓi tati ko feewti e wiris biyeteeɗo “virus d’Epstein-Barr”. E ngoon wiɗto, ɓe keɓii yiytude ko meeɗaano yiyeede, won ko ummotoo e oon wiris ina waawi jeyeede e sabaabuuji ñawu nguɗu (kanseer) goddol. Ngoon wiɗto heɓiino saakteede e jaaynde wiyeteende “Oncogene” e hitaande 2004 (Tongoode mayre ko “Oncogene 2004, vol. 23, no28, pp. 4938-4944). Ndeeɗoon jaaynde huptodini almudaagal makko o fiilaa doktor ko faati e “virologie Moléculaire” ñalnde 7 oktoobar 2004. Caggal ɗum o noddanooma e nokkuuji keewɗi : to Farayse e to Siin, kono tan o felliti nootaade ko e noddaadu Opitaal Sherbrooke to Canada. O liggiima e oon opitaal ko ina tolnoo e lebbi sappo e nder “Laboratoire Génétique Médical”. Liggeey makko feewtunoo ko e kanseer nguru ɓalndu. Caggal ɗum gila e lewu saawiyee 2005, o woni ko opitaal “Saint Paul’s” e wuro wiyeteengo Vancouver. Liggeey makko feewtunoo ko e mboros biyeteedo “Coxsackievirus” ngam etaade faamnde hol no oon mboros addirta ñabbuuli ɓernde.


text:
Aadee en wonnooɓe e nokku oo e sahaa idii daartol puɗɗii jogaade koɗorde ñiiɓɗe ko nde puɗɗii waɗtude remde e nehde jawdi ndee, ɗum firti ko ñiiɓgol koɗorɗe ardi ko e jiytugol ndema e ngaynaaka. Ina gasa tawa ko ndema ndiyamiri idii waɗeede bannge rewo Maayo mawngo (maayo Senegaal) hedde 8 000 hitaande ko adii hannde. Gawri samme ina sikkaa fuɗɗorii remeede ko bannge fuɗnaange Weendu Caad hedde 7 000 hitaande ko idii jooni. Ndema ɗee gaweeje ɗiɗi moƴƴitinii no feewi nguura aadee en, sibu ndema ndiyamiri kaa sariima haa e caggal nokku yiytanoo oo, haa to Ecopinaaɓe, to Eñnjee en e Bantu en. Samme oo ne ko noon, sibu yahii haa to Eñnjee en, to Sinuwaa en, to Ecopinaaɓe, to hoɗnooɓe e diiwaan fuɗnaange hakkundeejo e to bantu en. Kono, tuggi 5 600 hitaande ko adii hannde, nokku Saharaa oo, mo nganndu-ɗaa ko leppunooɗo no feewi, woni e yoortude sabu ustagol toɓooli baar worgo e hirnaange, haa wonti moraande ko ina wona duuɓi 2 700 hannde. Ɗuum battini no feewi e sato ngoo e nguurndam aadee en waɗtuɓe uujde feewde worgo, haa teeŋti noon feewde saraaji maayo Niiseer (nder Mali hannde oo). Nii woni yimɓe rewo nokku Afrik hirnaange oo woni e ɓeydaade heewde yimɓe e tinde baɗte yooro. Ko e oon sahaa ndema maaro fuɗɗii feeñde ɗoon, ummoraade e maaro ladde ko ina wona jooni duuɓi 5 000. Ko leƴƴi manndee en idii remde koon maaro, hade mum saraade haa to Kaasamaas, to sorfundu Gine, to weendu Caad. Ina sikkaa kadi ndema pulook fuɗɗii ɗoon e nokkuuji dunli e boowe ko hedde duuɓi 6 000 ko idii hannde.
Margol mbayla njamndi e teeminannde 8ɓiire ko adii Iisaa (2 800 hade jooni) addanii ndema kaa ɓeydaade soñtude, gure mawɗe baaɗe no Ja-Soma (2 800 hitaande ko idii hannde), Jenne-Jenno (duuɓi 2 300 ko idii hannde) puɗɗii maheede, gure ɓurɗe ɓooyde e gure Afrik hirnaange fof, jogorɗe wonoyde gure mawɗe njulaagu taccu-saharaa. Gelooɗi puɗɗii naatde nokku oo ummoraade Arabi, ko leeli fof ko hedde duuɓi 2 500 hade hannde, fuɗɗii waɗtude huutoreede e mbaɗɗu e ruso sibu kañum ɓuri waawde muñde caɗeele. Kummbi Saaleh kañum sompaa ko e teeminannde nayaɓiire (duuɓi 1 600 jooni). Sompi ngo ko sooninkooɓe, gootol e leƴƴi manndee en. Gaawo noon sompaa ko e teeminannde jeeɗaɓiire (duuɓi 1 300 jooni), sosi ngo ko leñol biyeteengol Sorkos en (Boso en).
Afrik hirnaange e yonta laamuuji
Laamaandi Ganaa walla laamaandi Wagadu?
Ƴellitaare faggudu wallitii peeñgol dowlaaji juɓɓuɗi. Ɗum fuɗɗorii ko e laamaandi Ganaa e teeminannde jeetaɓiire caggal Iisaa (1 200 hitaande jooni). Nehaande mayri ko saraaji Kummbi Saaleh, e nder leydi Muritani hannde ndii. Laamaandi Ganaa jiimii diiwaan oo haa e gargol Amoraabid en e hitaande 1 052 (duuɓi 1 000 jooni). E joofirde teeminannde jeetaɓiire, laamɗo Wagadu, hono Kayaa Magan Siisee (« Laamɗo kaŋŋe ») riiwti berbeer en, wootiɗini sooninkooɓe, sompi laamaandi Wagadu. Nii woni laamɓe arɓe caggal makko ƴetti tiitoonde Kaya Magan. Kanko fawnoo junngo makko e oogirɗe kaŋŋe Bammbuk. Ko ɓuri heewde e hoohooɓe Wagadu ko sanamiyeeɓe (rewooɓe sanamuuji) ngonnoo, tee laamu ronirtenoo ko to bannge dewol. Nii woni lomtii mo e jappeere ndee ko baaɗiiko ; ɗum ko mbele aɓe njenanee lomtiiɗo oo ko e ƴiiƴam galle laamu hee jeyaa. Laamaandi Ganaa ko laamu hoorameewu, tee juɓɓule mum ngalaa memaandi, nii woni laamɓe ina kiɓindii no feewi laamaandi mum en. Laamɓe ko reweteeɓe, ine njuɓɓinanee kewuuji e nder njiimaandi mum en no diidorinoo. Ko hono noon laamɓe Gaawo ndewretenoo. E maayirɗe teeminannde jeenaɓiire, laamɓe Ganaa njaajtini njiimaandi mum feewde hirnaange, e dow diiwaan kaŋŋe Ngalam kam e Tekruur, saraaji Jenne e Tummbuktu; feewde rewo kadi e dow won ɗiin leƴƴi (tirbiiji) gonnooɗi e moraande Saharaa.
E teeminannde sappoɓiire, luure nderndere puɗɗii jolde. Berbeer en jeyaaɓe Awdagost, wonnooɓe e njiimaandi laamu Ganaa, murti, caltii laamɗo Awdagost oo, mbari ɗum, lomtini ɗoon goɗɗo. Oon sahaa noon Awdagost ina jogii faayiida mawɗo e nder njulaagu taccu-Saharaa. Ganaa heɓi kaaɗtudi mum ko e teeminannde 11ɓiire. Laamuyon ngonnokon e njiimaandi mum ina ndentira seeɗa seeɗa haa ngonti laamu ngootu, tamiingu. Laamorgo laamaandi ndii ko Kummbi Saaleh wiyetenoo. Fotde 20 000 fittaandu ina nguurnoo e maggo, hakkunde juulɓe e sooninkooɓe rewatnooɓe sanamuuji. Ko e ndeen teeminannde 11ɓiire laamu nguu woni e deestaade sabu caɗeele weeyo e sato, sibu Kummbi Saaleh woni ko e nokku gaddanoowo ɗum tiimtude e denndaangal laabi njulaagu, kono ko nokku joorɗo, toɓooji mum ngalaa ɗo ndarii. Kuutoragol ndiyam ilnirɗam ndema saraaji wuro ngoo korni weendu nder leydi nokku oo. Ko ɗoon Almoraabid njani e maɓɓe e hitaande 1 076, keli bannge e Kummbi Saaleh. Ko ɗuum walliti laamu Soso ngu Sumaaworo Kante heɓtude mo (diiwaan oo), hade Laamu Mali heɓtude mo e juuɗe mum kam ne, e gardagol laamɗo biyetenooɗo Suñnjata Keytaa, e hitaande 1 240.
Bookara Aamadu Bah
Ƴoogirde : wikipédia
Ine jokki


text:
Aadee ko ko nattata woodde e winndere he. Alaa kombaaw-ɗen waɗde hankadi ngam falaade ɗuum. Hankadi ñaawaama ! No mbaaw-ɗen goongɗinirde kaaɗoo haala ? Jaaynde bayyinnde ɗum nde ko jaaynde ganndal heptinaande. Nde wiyetee ko Australian. Ko kayre bayyini haala ganndo gooto Ostralinaajo biyeteeɗo Frank Fenner, ceedtanaaɗo ganndal ko fayti e « ñifgol ciiri tagooje ». Omo jeyaa e «akaademi gannde» to Ostraali.
O heɓii njeenaaje keewɗe sabu wiɗtooji makko ; tee o wallifiima ko ina wona 100 winndannde ganndal siyaas. Omo yahra hannde e duuɓi 95. O heewaani haala. Ko o ganndo mawɗo ko fayti e « baylagol ciiri » (évolution), ganndal ngal o wiɗtiri e denndaangal mbaydiiji : gila e tolno ɓurɗo famɗude haa e ɓurɗo mawnude, e nder weeyo haa e taariindi.
E wiyde Fenner, ko en nattooɓe woodde sibu en keewii haa ɓurti. Ndeke kokeeweendi men jogori yooɓaade en. E wiyde Fedde Ngenndiije Dentuɗe maa limoore men yetto miliyaaruuji 6,9 ndeeɗoo hitaande. Ko ndiiɗoo keeweendi kam e« kuutoragol men ngaluuji tago » ngol yuɓɓaani, saabotoo majjugol aadee.
Batte gadane « sifaa nguurndam men » ko ɓeyadagol nguleeki weeyo : to ooɗoo fannu kadi Fenner moƴƴinaani jikke. E miijo makko, ɓeydagol nguleeki weeyo woni tawo koe fuɗɗoode mum, hay so tawii won ko puɗɗi-ɗen yiyde heen. O ɓeydi heen « Homo Sapiens ko ko majjata, ina gasa ɗoo e duuɓi 100. Ko noon kadi wonannde kullon keewkon. Tee hay huunde waawaa ɗum falaade hankadi. Mi yiɗaa haalde ɗum no feewi sibu won etotooɓe waylude geɗe ɗe ».
Wonannde Fenner, en mbaawaa daɗde ndeeɗoo fodoore : mbaaw-ɗen tan ko leeltinde huunde nde woorotaako.
Annduɓe heewɓe ina ngondi e makko e kaaɗoo haala, kono tan wonaa kamɓe fof calii wonde ko ɗum huunde nde waawaa duuñteede. Gooto e gollodiiɓe makko, biyeteeɗo Boyden, ɓuri moƴƴinde jikke. Oon wiyi « Ina gasa tawa ko Frank haali ko ina woodi, kono tan huunde e amen ina njaakorii maa aduna o faam ngonka ka, maa ɗum addan en waɗde mbayliigaaji katojinaaɗi haa njetto-ɗen ƴellitaare duumiinde. »
Fenner noon, ko e ngolɗoo konngol tan nanngtii « ko idii hannde ɓurnoo », « sukaaɓe tokosɓe yonta men hannde o kawroyta ko e aduna caɗtuɗo no feewi ».
Firo : Bookara Aamadu Bah
Ƴoogirde : slate.fr


text:
Lewru settaambar 2017, weeyo finnii. Jofnde talaata 5 settaambar diiwaan Mboon waaldii e kulol, findii e sunu. Asamaan finnii finnere hulɓiniinde. Hay gooto anndaa ko woni, sibu ko henndu bonndu, toɓo, majje, digaali jokkondirɗi. Sennguuje mbeɗii, ɓale caami, murotooɗe ɗuggitii, ciluɗe tolii, cuuɗi kunnditii, potooji kuuraa tokkitii… Maayɓe 9, e ko ina ɓura 30 gaañiiɗo. Ndee ƴiiwoonde, maa nduu mobbooru walla wuubiliiru, yahii haa diiwaan Kiifa Muritani, haa Ndar Senegaal, liɓori heen nanndolla koloñaal Federba.
E oon sahaa gooto e caggal mum, guubiliiji bonɗi, uragaaji IRMA, e JOSE e HARVEY e MARIA ina mbooma leydi Amerik e duuɗe Saint-Martin e Saint-Barthélémy, e Kubaa, Dominique, Guadeloupe ekn…
Hitaande kala fotde 80 wuubiliiru ŋoriiru (cyclone tropical) ina jibinee e leydi men hee dow diƴƴe gonɗe e nokkuuji gonɗi hakkunde ŋori leydi.
Hol ko firti wuubiluuru ?
Hitaande kala, waylowaylooji weeyo keewɗi, bonɗi, ina kewa e nokkuuji gonɗi hakkunde ŋori leydi men ndii, waylowaylooji ganndiraaɗi « guubiliiji ». Ɗee dille weeyo njirlortoo ko no njamkon montoor nii (nano feewde ñaamo) so tawii ko e peccol worgo ngoni. So tawii noon ko e peccol rewo (peccol ngon-ɗen ngol) ɗe njirlortoo ko bannge luutndiiɗo njamkon montoor (ñaamo feewde nano).
Ñoƴƴere (tiɗɗo, dummbo) weeyo ina famɗi ɗo hakkunde yiriinde ndee. Njaajeendi dille ɗee ina wona 500 haa 1 000 kiloomeeteer (tuggi Nuwaasoot haa Neema). Wuddu (hakkunde) dille ɗee, ɗo wiyetee “yitere wuubiliiru nduu” ina yiyoo e nate ɗe satelitaaji ƴetti. Njaajeendi yitere ndee heewi wonde ko hedde kiloomeeteruuji 30 haa 60 (heen sahaaji ina yettoo 150 km); ko nokku deeƴɗo (alaa toɓo, kenal leefkal).
Woni e nokku taariiɗo yitere ndee ko duule mawɗe (kaaƴe) ɗe tooweeki mum waawi yettaade 12 haa 15 km. Ngalɗoo ‘’ɓalal’’ duule alaa ko ɓuri ɗum heewde bonannde : njaaweeki keneeli mayre ina mbaawi yettaade 300 km/w, tee toɓooji mum ko ɗuufeeji (yeru, en nder waktuuji 24 toɓo (ñalawma) to duunde Réunion caggal nde wuubiliiru rewi ɗoon, toɓii ko ina wona meeteruuji 2 ndiyam).*
- *Tesko : 100 mm toɓo e nokkuuji men, heewi wonde ko ngatamaaje mawɗe, tuɗnooje beeli, kelooje kuɓeeje, waɗa waameeji degginooji jawdi e kullon ekn… Ndaa 2m= 2 000 mm. Ɗum noon ina sowoo ngatamaaje kaal-ɗen ɗee laabi 20 !
Guubiliiji ina pinnina diƴƴe, pinne bonɗe :
– Henndu nduu ina ummina bempeƴƴe, ɗe nganndu-ɗaa kam en ɓuri henndu wuubiluuru nduu yaawde, sibu aɗe mbaawi daɗde ndu fotde 1 000 km (bempeƴƴe ɗee ina njahra e Nuwaasoot, tawa henndu jibinndu ɗum en nduu, yahrata ko Neema).
– Ƴero geec diwtungo aadaa, anndiraango “ƴero wuubiluuru” : kam woni huunde ɓurnde hulɓinaade e bonde ardoore e wuubiluuru.
So njaaweeki henndu yirlotoondu nduu e sawndooji nehaande ndee (yitere ndee) ina hulɓinii, dirto (déplacement) wuubiluuru nduu ko hedde 30 haa 30 km/h (ina leeli).
Sarɗiiji ummagol guubiliiji
Ngam wuubiliiru waawa ummaade alaa e sago ndiyam geec ɗam wula e nder 60 meeteer keedɗe dow ɗee, mbele ndiyam ina waawa wiimtaade no moƴƴi ummaade les faade dow. Ngool eggugol ndiyam faade dow yettotoo kaaɗtudi mum ko e joofirɗe ceeɗu, nde nguleeki ndiyam geec keedɗam dow ɗam yettotoo 28 haa 29°C. Kii nguleeki ko alaa e sago ngam jibingol e ƴellitagol huunde ndee. Nii woni, guubiliiji keewaani jibineede e geec Atalantik worgo walla e Pasifik fuɗnaange worgo, ɗo diƴƴe ɗee ɓuuɓi. Ko oo sabaabu kadi addanta doole guubiliiji ustaade (leefɗitde) so njettiima njoorndi, sibu ɗoon, ɗi nattat heɓde ndiyam ngulɗam (ndiyam wiimtotaako e leydi njoorndi).
Guubiliiji keewi wuttude ko hakkunde suwee e oktoobar to duuɗe Antiiy, e noowammbar haa abriil to feccere leydi bannge worgo (Mayot, Nuwel Kaledoni, Polinesi Farayseejo, La Reuñon, Wallis e Futuna).
Eddaaji walla pelle guubiliiji ko tati :
- So njaaweeki henndu nduu jaasii 63km/w, wiyee dumbitorde ŋoriire ;
- Hakkunde 63 e 117km/w, wiyee wuubiliiru ŋoriiru ;
- So ɓurii 117km/w wiyee wuubiliiru.
Wuubiliiru walla Uragaa, walla tifoŋ ?
Guubiliiji ina njogii inɗe keewɗe e fawaade e deedal guubiliiwal ɗo ɗi nguttata ɗoo. Nii woni, helmere Wuubiliiru (walla wuubiliiru ŋoriiru) herorii ɗum tan ko geec iñnjeejo e pasifiijo worgo. So tawii ko to Atlantik rewo walla to Pasifik rewo guubiliiji ɗii mbiyetee ko Uragaa (Ouragan); so tawii noon ko to Pasifik hirnaange rewo wiyee Tifoŋ (typhon).
Pelle guubiliiji
Ngam seerndude guubiliiji fawaade e doole mum en, annduɓe meteyoo ina kuutoroo daawirɗe keewɗe.
E yeru, daawirgal biyeteengal Saffir-Simpson waɗanaa ko uragaaji. Ɗi peccaa ko e pelle 5, fawaade e doole keneeli jahdooji heen e tolno bonannde mum waawi yettaade.
Daawirgal Saffir-Simpson
Fedde Kaaɗtudi doole keneeli
- 118 haa 153 km/w
- 154 haa 177 km/w
- 178 haa 209 km/w
- 210 haa 249 km/w
- So ɓurii 249 km/w
(Pelle guubiliiji ɓuji)
Deede guubiliiiji goɗɗi ɗii ina kuutoroo peccitagol pelle goɗngol.
Ndeenka guubiliiji
Fedde adunaare meteyoo (Organisation météorologique mondiale (OMM)) jokkondirta ndeenka kaa nder aduna hee. Fedde ndee toɗɗiima e kala heen deedal geec, Duɗal meteyoo diiwaniiwal karalleewal to bannge tijjo guubiliiji : Miami (wonande Atalantik rewo e Pasifik fuɗnaange-rewo); Tokiyoo (wonande Pasifik hirnaange-rewo); Honolulu (Pasifik hekkundeejo); New Delhi (wonande sorfundu Benngaal e geec Omaan); Nadi (wonande duuɗe Fidji, Pasifik hirnaange-worgo) ; Nokku Météo-France mo Saint Denis de La Réunion (wonande hirnaange-worgo geec iñnjeejo).
Nokkuuji jeegom dewrewi, nokkuuji jeertingol guubiliiji ŋoriiji ina ngoodi ngam timminde ndeenka geecuuji ŋoriiji sawndo Ostarali, e nder nokkuuji kaldinaaɗi ɗo ɓiri ɓallaade.
Kala heen Duɗal meteyoo diiwaniiwal karalleewal ina reena, e nder deedal halfinaa ngal, denndaangal dumbitorɗe ŋoriije, gila ɗo puɗɗotoo ɗoo haa ɗo caayata ɗoo. So wuubiliiru teskaama tan, Duɗal meteyoo diiwaniiwal karalleewal ngal, ina yaltina waktuuji jeegom kala, ɗerewol feewde e denndaangal sarwisaaji meteyoo oon diiwaan. Ngoon tijjo ina yahdinaa e peeje paddorɗe kam e pinndinirɗe yimɓe ko faati e tanaaji tijjaaɗi, e hol darnde fotnde dareede ngam ustude batte e bonanndeeji wuubiliiru nduu.
Tijjo guubiliiji
Tijjo guubiliiji ko yiytude guubiliiji gila ɗo puɗɗotoo ɗoo, caggal ɗuum eyɓina bolol majji, doole majji, kam e batte majji ɓurɗe teeŋtude. E ngo huutoroo denndaangal kabaruuji meteyoo goodaaɗi : ƴeewndagol to les (leydi) e dow (weeyo) ummoriingol e diwooje daddooje guubiliiji, nate radaaruuji e satelitaaji (njowitiikon). Natol sateliteewol ƴellitii no feewi tijjo guubiliiji tee sukkii ŋakkere ƴeewgol nokkuuji geecuuji.
Hannde, ƴeewgol guubiliiji ɓuri newaade, tee yimɓe ɓuri waawde ɓetde njaajeendi majji e cañuki majji. Kala heen Duɗal meteyoo ina jogii kettol keeringol tijjorgol bolol e doole guubiliiji ngam ñemtinde ƴellitagol majji. Tijjo hannde ngoo waawaa ɓurde waktuuji 24. So ɓurtii ɗoon, nattii ɓallaade goonga, wontii teeɗanɗe.
Bookara Aamadu Bah
Ƴoogirde : http://www.meteofrance.fr
Kelmeendi
- wuubiliiru : cyclone
- wuubiliiru ŋoriiru : cyclone tropical
- dumborde : anticyclone
- dumbitorde : dépression
- dumbitorde ŋoriire:dépression tropicale
- wempeƴƴo : houle
- ñoƴƴere : pression
- tijjo : prévision
- deedal : zone
- daawirgal : échelle
- Natol : imagerie
- kettol : modèle
- ñemtinde : simuler
- teeɗannde : tendance
- Fedde adunaare meteyoo : L’Organisation météorologique mondiale (OMM)


text:
O wiyetenoo ko Maryam Mirzakhani. Kanko woni debbo gidiiɗo e winndere hee rokkeede njeenaari hiisiwal (ganndal hiisa) mbiyeteendi “Galaŋ Fields”. O sankii ko to Dental Dowlaaji Amerik. Saabii maayde makko ko nguɗu (kaaseer). O sankorii ko duuɓi 40, sibu o jibinaa ko 1977. O mawni ko Teheraan, ko Iraan kadi o jeyaa. Innde makko yalti, o anndaa e winndere hee kala, ko e hitaande 2014 caggal nde o rokkaa Galaŋ Fields. Ɗum waɗnoo ko ñalnde 13 ut 2014 to Sewul (Koree worgo), e tawtoreede ko ina abboo e 5 000 neɗɗo. O rokkidanoo ndiin njeenaari ko e beresiilnaajo (faraysenaajo heen) biyeteeɗo Artur Avila e biyeteeɗo Manjul Bhargava (Kanadaanaajo heen, Ameriknaajo heen) e Ostirisnaajo biyeteeɗo Martin Hairer.
Maryam janngintunoo ko to duɗal jaaɓi-haaɗtirde Stanford, to Dental Dowlaaji Amerik. Ko o ganndo mawɗo hiisiwal, karallo soometiri mbaadiiji luttuɗi aada, “jiytuɗo peeje kiisorɗe feto geɗe ɗe bertalle luppitiiɗe, ko nanndi e hirke puccu”. Mooɓondiral winnderewal annduɓe hiisiwal winndunoo e makko “ko o kuɓindiiɗo karalleeje keewɗe, ceertuɗe, wonande hiisiwal kam e pine hiisiwal keewɗe. Omo reendi kattanɗe karalleeje, omo suusi, tee omo reerɗi e humpitaade”. Firouz Michael Naderi ganndo irannaajo-ameriknaajo meeɗnooɗo gollaade to NASA, nde nani sankaare makko, winndii : « Annoore ñifii hannde. Ɓernde am ina muusi heen… sibu o yaawii yahde ». (…) Ko o wage ? Aahaa. Kono kadi ko o debbo , ko o yummiraaɗo, jom suudu». Hiisiwal ina joganaa njeenaari keeriindi, tolnondirndi e njeenaari Nobel, mbiyeteendi « Galaŋ Fields » gila hitaande 1936. Njaru mayri ko 15 000 dolaar Amerik. Ndi rokketee ko duuɓi nay kala, yimɓe nayo.
Gila njeenaari ndii waɗti rokkeede capanɗe njoyo e ɗiɗo (52) gorko ɓe ndañaani duuɓi 40 (ɗuum na jeyaa e sarɗiiji hee) keɓii ndi. Ko ngolɗoon laawol tan debbo dañnoo soɗaade heen, hay so tawii noon, e ooɗoo sahaa (gila 2010), ardii Dental winndereewal annduɓe hiisa ko debbo belsiknaajo ina wiyee Ingrid Daubechies, jannginoowo to duɗal jaaɓi-haaɗtirde Duke (to Durham Karolin rewo, to Amerik). E hitaande 2003, laamu Norwees sosanii hiisiwal njeenaari kesiri mbiyeteendi Abel (ngam mawninde hiisiyanke mawɗo biyeteeɗo Niels Henrik Abel (jibinanooɗo e hitaande 1802)). Ko laamɗo Norwees rokkata ndi e lewru Noowammbar kala. Njaru mayri ko miliyoŋaaji 6 kaalis Norwees.
Bookara Aamadu Bah


text:
Hare hakkune Fulɓe e Dogon en waɗii, sara keerol hakkunde Mali e Burkinaa. Fotde 30 pullo mbaraama heen. Ko famɗi fof 1 000 neɗɗo ndogii mooloyiima Burkinaa. Ko Guwerneer diiwaan rewo Burkinaa jaŋtii ɗum. E wiyde makko, hare ndee waɗi ko e wuro Sari, e nder leydi Mali. E ko rajooji kaali, « huunde e maayɓe ɓee, nduppaa ko ina nguuri, ɓalli mum en ngoppaa boowal ».
Hare ndee ina jokkondiri e jiiɓru wonndu Mali nduu, ndu kuudetaa oo bone manna, koninkoowon kulkon deedi, Hayaa Sanogo e yahdiiɓe mum ngaddi e leydi hee. Laamu Aaamadu Tumaani Tuure masliino hakkunde Fulɓe aynaaɓe ɓee e Dogon en remooɓe ɓee, nde taƴata keeri lappi ɗo na’i poti rewde soi na tacca diiwaan Dogon en. Sahaa sahaa fof, hono no aadoraa hakkunde remooɓe e aynaaɓe, caɗeele ina njolatnoo, sibu jawdi fulɓe ɓee, nde rewi ɗoon kala ina bonnatnoo gese. Dogon en njiyrunoo ɗun ko no jinngol Aamadu Tumaani Tuure waɗani koreeji mum.
Ko oo kurjutu ari koo, ñawanɗe fof njoñtitiima.
Kono, no heewi wiyreede nii « Alla nattii ñamlirde ! ». Eɗen kulani Mali. Sibu ɓeeɗoo koninkooɓe saabiiɓe nduu jiiɓru, nanndaani e hellifaaɓe. Ko wattindii kewde toon koo, ittii neɗɗaagu leydi ndii haa laaɓi. Mali nattii wonde leydi ndi yimɓe fof njeeɓatnoo hanki tan, leydi njuɓɓinndi woote tati na’i deggondirɗe ɗee ngalaa caɗeele. Seppooɓe taccude wuro, njaha haa galle laamorɗo, njana e hooreejo leydi, piya ɗum, koninkooɓe ina kucciti heen. Hay gooto waawaano miijaade ko wayi nii ina waawi kewde e aduna hannde oo. Ko wayi nii, waawi waɗde ɗum tan ko koninkooɓe Afrik. Ɓee ɓe nganndu-ɗaa, alaa fof ko kollaani en, alaa fof bone ngaddanaani en. Ɓee tedda paɗe en, « alaa ko ndonki waɗde, kono alaa fof ko ɓe mbaawi gollude. Haa teeŋti noon so ɓe njiɗii heɓde laamu. Golle maɓɓe fof ko goote : ɗoo e Muritani, ine wiyee ko ɗum ɓe njiɗnoo waɗde Siidi wul Seek Abdallaahi. Heewɓe mbiyi wonde ɓe eɓɓunoo ko udditde damal persidaas, ɓe ngoppa yimɓe maɓɓe (seppooɓe) naata, ngam jippinde Siidi. E miijo maɓɓe, maa yimɓe mbiyatno ko ɓesngu leyndi ndii itti mo, ɗum noon, ɓayri jiiɓru waɗii, konu yo heɓtu golle ɗee, ngam « artirde deeƴre ».
Hay so ko kewi Mali koo wonaa ko haalaa dow koo, eɗum nanndi heen. Hay so yimɓe ɓee kadi kaalaani, aduna oo fof ina anndi wonde, woni les ɓeeɗoo yanɓe e Jookunndaa Tarawore hooreejo leydi Mali e mudda, ko koninkooɓe janfiiɓe ATT ɓee, Hayaa Sanogo e yahdiiɓe mum, « jiimɓe leydi ndii hannde, walla ko heddii e mum koo. Ndee feere yooɗtoriɗnde, fuuynde, faandaare mum ina fuŋŋinii. Ko laaɓi tan, ko caaysayaagal e leyɗe men yettiima e nokku e tolno, haa ko hay gooto anndaa hol waɗooɓe e hol koo ɓee yimɓe ngoni. Denndaangal aadaaji ngardiigu moƴƴu ngoppaama ; nehdi nattii woodde, ko faarnortenoo, teddinanoo kala wiicaama to woɗɗi ; hay gooto anndaa to leyɗe men payi e hol ko jogori heɓtaade en.
Muttaar


text:
E balɗe jawtuɗe ɗee, won ko kewi e Nuwaasoot ko heewɓe tinaani walla paamaani ko woni tigi rigi. Ɗum jotondiri ko e ekkol biyeteeɗo Nessiba. Nessiba ko ekkol lesleso gonɗo e leegal El Miina, leegal waasɓe.
E balɗe jawtuɗe ɗee, won ko kewi e Nuwaasoot ko heewɓe tinaani walla paamaani ko woni tigi rigi. Ɗum jotondiri ko e ekkol biyeteeɗo Nessiba. Nessiba ko ekkol lesleso gonɗo e leegal El Miina, leegal waasɓe.
Almuɓɓe ekkol oo ina potnoo yahde Doha ngam tawtoreede joofnirgol kawgel, caggal nde kooninoo kawgel ngel e nder leydi ndii, to ɓe potnoo hawrude e almudɓe woɗɓe ummoriiɓe e ekkooji goɗɗi leyɗe aarabeeɓe. Kono ɗo yahanoo artaa fof kippu Nessiba oo yahaani. E wiyde kalfinaaɗo konngol laamu nguu, kaayitaaji yoga e almudɓe fotnooɓe yahde ɓee “njahdaani e ko yuɓɓinɓe kawgel ngel ɗaɓɓi koo”. Ɓurii ɗoon bonde nii, caggal nde ɗi koolkisaa to “nokku toppitiiɗo kaayitaaji kisnaaɗi” tawaama won heen dentiteeji ina mbaɗi caɗeele.” Ɗum noon, wonande laamu nguu, ko ɗumɗoo tan woni hujja kaɗɗo ɓeeɗoo sukaaɓe ɗannaade ɗanngal ɓe njogoraani dañtude fartaŋŋe ɗannaade.
Jinnaaɓe sukaaɓe ɓee wonaa noon njiyri ɗum. E miijo maɓɓe won añaan en suuɗiiɓe e nder laamu nguu, pelliti haɗde ɓeeɗoo sukaaɓe wasɓe ɗannaade ngalɗoo ɗanngal ngal mbeeɓaaka. Ɓe kaalii inɗe won ɓeen hoohooɓe ministeer Jaŋde, etinooɓe lomtinirde hunnde e almudɓe ɓee almudɓe woɗɓe ngam « teskaade heen leƴƴi goɗɗi ».
Wonannde jiknaaɓe sukaaɓe ɓee, “hujja laamu nguu ko hujja puuyɗo, mo nannaaki, sibu aɓe mbaawnoo dañande ɗum feere, ɓe mbaasa taƴde goddi ɓeeɗoo sukaaɓe jooɗtoriiɓe ngalɗoo ɗanngal ngal koyɗatnoo ko ina wona lebbi nay.”
Laamu nguu ina foti kadi wiɗtude ngam anndude saabiiɓe ɗee baɗe bonɗe ɗe tiiɗtintaa ngootaagu renndo ngoo, ɓe pawee kuugal sabu maɓɓe yaɓɓude fiɓnde potal hakkunde denndaangal ɓiɗɓe leydi ndii.


text:
Ɗum tijjaa ko hakkunde 29 mars e 9 abriil 2018, laana weeyo leydi Siin (Tiangong-1) ina foti yande e leydi men hee. Ko ɗuum woni ko Nokku Orop toppitiiɗo geɗe weeyo (ESA) habri ñalnde 6 marse 2018. Ina waawi ka jipporoo hedde Espaañ, Faryse, Purtugaal ekn) kono woto paayee. Hay dara siiraani heen, sibu won geɗe keewɗe ɗe kiisaaka e ɓeto hee, yanti heen, alaa mo ɗum jogori gaañde e leydi hee. Waɗi noon, so ka arii haa ka naatii e weeyo leydi ngoo, ka huɓɓat haa ka rowyta, hay so woodii ko yettii heen leydi, ɓuri sikkaneede ko yande e ndiyam (ko ɓuri tataɓe ɗiɗi leydi ndii ko diƴƴe). Sikkannde (probabilité) manaango yana e neɗɗo ina sowoo laabi miliyoŋaaji sappo sikkannde heletinnde makka yana e neɗɗo. Ɗum noon, woto mo ɗum bonni ɗoyngol mum.
Laana kaa werlanoo ko e lewru marse 2011, ko toon tan ka fotnoo heddaade a ka yirloo leydi men ndii, sahaa e sahaa fof wiɗtooɓe ina lomlomtondira toon. Kono ginol makka ɓoccitiima annduɓe Siin ɓee gila 2015, nde ɓe cakkitii fiytaade ka haa ka rewta jirlorgol makka.
Tesko : ina wayi no laana kaa yanii e leydi ñalnde altine 2 abriil 2018 saraaji wuddu geec pasifiijo, ɗo woɗɗaani “point Némo” woni nokku geec (gonɗo e ndiyam) ɓurɗo wuɗɗude njoorndi.
Renndini ɗum ko Bookara Aamadu Bah


text:
Ɓesngu Muritani ina heewi eddaaji. Haala kinɗe e leƴƴi ina cakkii geɗe keewɗe paatuɗe e jojjnaɗe aadee ñiɓiiɗe no feewi e leydi hee. Ngolɗoo ciimtol sifotoo ko hono laamu Muritani jaggiri pelle kaalooje ko faati e paltoor leƴƴi e kinɗe, ko faati e njiyaagu e ndonaandi mum, e ko faati e tooñanngeeji ɓennuɗi janɗi e leƴƴi keeriiɗi. Ciimtol ngol ina ɓeta kadi ñaawooje ɗiɗi kimmuɗe Muritaninaaɓe ñaaweteeɓe sabu cuurtii paltoor e baɗe yoorɓerndaagu ɓennuɗe. Ɗee ñaawooje ina kolla caɗeele e leepte baawɗe heɓtaade yimɓe haalooɓe ɗee geɗe caɗtuɗe.
Human Rights Watch (HRW) ko fedde nde wonaa laamuyeere (ONG). Faandaare mayre ko daranaade jojjanɗe aadee kam e ɗooftagol Bayyinaango huuɓtodinngo jojjanɗe aadee. Nde daranii, e ko ɓuri teeŋtude ko « wellitaare jaayɗe », e « mumtugol njiyaagu » e ittugol « kuugal warngo » e « leeɓtugol », kono kadi denndaangal hakkeeji siwil, hakkeeji politik, hakkeeji faggudu, hakkeeji renndo e hakkeeji pinal haa teeŋti noon e fannuuji nehdi e jaŋde e ɗuhngo. E nde golloo kadi e kareeli, nde suurta warhooreeji wolde walla njulaagu njogitaaje. Hman Rights Watch ina ɗaɓɓi dartagol warhooreeji laamuuji mbaɗata walla goomuuji murtuɗi mbaɗata e nder golwole nder leyɗe.
Nii woni, hitaande kala Human Rights Watch (HRW) ina yaltina ciimtol kollitoowol ngonka hakkeeji aadee, nde waɗa wiɗtooji dewondirɗi, luggi, ko faati e jaɓɓugol hakkeeji aadee e nder 60 leydi. Joɗnde HRW woni ko to New York to Dental Dowlaaji Amerik, kono ande jogii birooji nder gure goɗɗe keewɗe e winndere ndee. Won yooɓtortooɓe HRW ŋakkeende jaamburaagal, kono jaayɗe ina keewi ƴettitde e saaktude ciimti wiɗtooji nde yaltinta.
Ciimtol Human Right Watch
E wiyde hoohooɓe laamu ɗe HRW jokkondiri e lewru marse 2017, goodaangal e leydi hee ko ina tolnoo e ujunnaaje pelle ɗe ngonaa laamuyeeje (ONG), ko finnde coftal renndo siwil leydi ndii, e ɗooftagol laamu leydi ndii hakkeeji aadee. E wiyde Barahim wul Daddaa, kalifu Ñawoore : « alaa haɗde woodi e leydi hee, ɗoon ɗo haala e golle joomum en ina ɗooftii laawol… »
Geɗe denndinaaɗe e ngolɗoo ciimtol ina penna kaaɗoo haala, aɗe kollita ɗo diidol laamu nguu taƴi ngol, haaɗi. Wootere e kuutorɗe piggal ko Sariya paatuɗe e pelle, caaktanooɗo e 1964, baɗɗinɗo keɓgol yamiroore ministeer geɗe nder leydi ngam woodde, dokkuɗo mo mbaawka heɓtinde mo o welaa e salaade yamirde kala mo o welaaka, e tuugnaade e dalillaaji keewɗi, ko wayi no « parbagaan luulndiiɗo leydi » walla « jogaade batte bonɗe e hakkille yimɓe ».
Ina waɗi keeri ɗi pelle ɗe keɓtinaaka mbaawaa diwtude e nder golle mum en, tee aɗe kawra e caɗeele keewɗe. Yeru, otelaaji e boowe renndo njaɓataa luwde ɗe saaluuji ɗo ɗe njuɓɓini batuuji majje, wallitooɓe kaalisaaji, waaɓe no Dental Orop cuusaa wallitde ɗe, kadi jeyaaɓe e ɗeen pelle pawaama kuuge kasoo sabu tan ina njeyaa e majje.
E hitaande 2016, joɗnde hilifaaɓe jaɓii eɓɓaande sariya fotnde lomtaade sariya 1964 oo. So o waɗtii siyneede, omo harmina cosgol kala fedde nde golle mum « mbonnata ngootaagu ngenndi ndii ».
Laamu Muritani huutoriima oon hujja ngam haɗde yimɓe walla pelle waɗde golle mum en, ngu hujjikinorii kuulal 1 Doosgal leydi keɓtinngal fiɓnde luulndiinde paltoor tuugiiɗo e leñol, harminnde « kala jeeyngal keertinngal tuugingal e nguru ɓalndu walla leñol.»
Keewal leƴƴi e Muritani fawii e ko ngonka mum hakkunde Magreb e Afrik hirnaange worgo Sahara. Yimɓe Muritani ko eddaaji tati leƴƴi dowrowi, hay so tawii heen edda kala ina soomi kinɗe e nder mum. Eddaaji ɗiɗi gadani ɗii, tolniiɗi hedde 70% yimɓe ɓee, kaalata ko caltol arab nganndirangol hasaniya. Biidaan en, jeyaaɓe e gooto e eddaaji ɗiɗi gadani kaalooji hasaniya ɗii, ummii ko e harbiyeeɓe aarabeeɓe e berbeer en. Goomu ɓurngu heewde e haalooɓe hasaniya ɓee ko hardaneeɓe. Ko ɓuri heewde e maggu ko wonnooɓe jiyaaɓe kam e ummiiɓe e jiyaaɓe, kamɓe ɓuri ɓawlude.
Goomu tataɓu nguu, anndiraaɓe Afriknaaɓe-Muritani walla Ɓaleeɓe-Muritani ina waɗi leƴƴi keewɗi muuynuɗi ɗemɗe afrikeeje ɗe ngonaa Arab.
E sifaa kuuɓtodinɗo, hardanaaɓe ɓuri heewde daranaade ko ko faati e njiyaagu e baɗte mum, tuggi njiyaagu ɓurngu hiisde, haa e baasal e paltoor, e peeje ɗe njuumtaani ɗe laamu ƴetti ngam ñawdude ɗeen caɗeele.
Ngoƴa dowrowo wonande ɓaleeɓe-Muritani ɓee noon, ko ko anndiraa ndonaandi aadeeri (passif imaniteer) njoopiindi njannguuji ɗi laamu yamiri dow yimɓe mum e kitaale 1989-1991, juumtuɗi e warngooji e belaaɗe, taccingol to Sengaal, keɓtugol leyɗe kam e paltoor e joñgol guurangol haa e oo ñalawma.
Hardaneeɓe e ɓaleeɓe-Muritani heewɓe ina njogii hujja denndaaɗo woytaade ko yahata e leydi ndii hannde koo, ko fuɗɗaa e 2011, tawi faandaare mum ko winnditaade muritaninaaɓe, ko heewɓe tuumi wallitde Biidaan en, ardiiɓe leydi ndii to bannge politik e faggudu. Laamu ina yeddi ko wiyatee binnditagol ngol ina waɗi paltoor koo.
Nanondire winndereeje jowitiiɗe e jojjanɗe aadee ɗe Muritani siifi, kam e laabi sariya ngenndiiji ƴettaaɗi ngam reende hakkeeji aadee, jaɓgol e jeyegol laamu nguu e peeje e laabi keeriiɗi Ngenndiiji dentuɗe kam e Njuɓɓudi Afrik toppitiindi jojjanɗe aadee, newnangol laamu Muritani pelle winndereeje daraniiɗe jojjanɗe aadee sunnaade ko yahata e leydi hee to oon bannge, newnugol gondungol e caɗeele, ɗee geɗe kala ina mbaɗɗini e laamu Muritani ɗooftaade baɗɗiiɗe mum paatuɗe e hakkeeji aadee, ngu welee ƴeewtagol luggiɗngol ɗeen geɗe.
HRW hawraani e caɗeele goote e njilluuji mum wiɗto ɗiɗi waɗi Muritani e 2017, tee laamu nguu jaɓii ɗaɓɓaaɗe jooɗodaade e mum baɗanooɗe.
Ndonaandi aadeeri e pelle daraniiɗe nafooje loraaɓe
Keɓtingol laamu Muritani wonde yimɓe dowla oo mbaɗii geɗe bonɗe e daawal ndonaandi aadeeri, laaɓtaani. Kono tan e ngu heɓtini wonde ngu waɗii sariya, tee ngu lomtinanii loranooɓe ɓee no haanirta nii e tuugnaade e sariya yaafuya mo 1993, tee ngu ƴettii gila ndeen peeje lomtinangol loranooɓe ɓee e daɗɓe ɓee, wondude e gollal hooreejo leydi oo waɗi ngam safrude ñawannde ndee.
Pelle daraniiɗe nafooje loraaɓe ɓee, jokkuɗe e ñiŋde Sariya yaafuya oo, kaɗooje laawol yettaade kala jaɓɓunooɗo jojjanɗe aadee baawngol wonde e ɗo bonannde mum tolnii kala, e daawal joopangal ngal, ɗaɓɓooje keɓtingol waɗnooɓe bonannde ɓee, kam e lomtingol timmungol e dokkitgol neɗɗaagu, ina mbaawi hiiɗeede e golle mum en.
Ardiiɓe Covire e Fedde rewɓe koninkooɓe e siwil maayraaɓe e kewkewe 1989-1991 mbiyii HRW wonde laamu nguu haɗii ɗum en, e cili keewɗi, mawninde warngooji e majje baawnaaɗe baɗanooɗe e ngaal daawal, nde salii rokkude ɗum en jamirooje katojinaaɗe ngam yuɓɓinde batuuji walla ngu dartina golle maɓɓe.
Ñaawooje paatuɗe e wellitaare konngol (haalde miijo mum).
Ñaawooje baɗɗe ko ɓooyaani ina kollita ɗo pellital laamu tolnii so artii e deƴƴinde kala suurtooɓe paltoor e nder renndo Muritani.
Cimmtol ngol siftinii to oon bannge wonde biyeteeɗo Muhammed Sheek wul Mukaytiir nana e kasoo gila 2014. E lewru desaambar ndeen hitaande, ñaawirde fawii e makko kuugal warngo sabu jartodingol, ngal ñaawtirde teeŋtini e makko. Caggal ɗuum Ñaawirde toownde yamiri ñaawoore woɗnde ; nii woni ñaawtirde wootere artiri kuugal ngal e duuɓi ɗiɗi kasoo ñalnde 9 noowammbar 2017. O waɗii ko ɓuri ɗum e kasoo, ɗum noon o fotnoo ko welliteede, kono ellee haa hannde ko o dummbaaɗo e nokku mo yimɓe nganndaa.
Umaar wul Beybakar : Umar wul Beybakar ko kolonel garde gonɗo e alteret gila sulyee 2015. Duuɓi ɗiɗi jooni ko o baɗaaɗo e ndeenka ñaawoore. E wiyde Beybakar, ɗumɗoo ko sabu o jeyaa e « bidaneeɓe seeɗa, – e cetta kunal ofiseeji konu – ɗaɓɓuɗi e laamu nguu nde ɓurata softande heɓtinde warngooji amdu ofiseeji ɓaleeɓe baɗnooɗi ko ina wona duuɓi 25 jooni ».
Ñalnde 9 suyee 2017, suudu sarɗi ɓamii sariya keso jahoowo e haɓde e paltoor, baɗɗo taƴe baawɗe huutoreede ngam sokde yimɓe, sabu haala mum en ka noddaani e fitina. Waɗi HRW wiyde noon ko lelngo sariya laaɓtaani, kala belaaɗo bone mum ina waawi facciride ɗum no weliraa.
Pelle kaɓooje e njiyaagu
Muritani haɗii njiyaagu gila 1981, ngu harminaama e hitaande 2007, kadi e hitaande 2015 ñaawirɗe keeriiɗe cosaama ɗe alaa ko toppitii so wonaa ɗuum. Laamu nguu wiyi ko njiyaagu momtaama, heddii ko toppitaade batte mum to bannge renndo e faggudu. Pelle ɗiɗi Muritaninaaje ɗe ngonaa laamuyeeje kaɓotooɗe njiyaagu, hono SOS-Esclaves e IRA njaɓaani ɗuum, sibu e miijo majje « njiyaagu ina lutti tabitineede e leydi hee », hay so tawii no ɗe njiyrata geɗe ɗee nii ina seerti seeɗa…
SOS, ɓuri ɓooyde e hakindaade e haala mum, tee ina heɓtinaa. IRA sosaa ko e 2008, laamu jaɓaani heɓtinde ɗum. E wiyde hooreejo mayre hono Biraam Daa Abeydi, njiyaagu ina woɗɗi momteede e leydi hee, sibu e ngu yettii 20% (joyaɓal) yimɓe ɓee.
Caɗeele keɓgol kaayitaaji
E saawiyee 2008, laamuuji Muritani e Senegaal puɗɗii gartirgol muritaninaaɓe moolinooɓe to Senegaal e kitaale 1989-1990, hedde 60 000 neɗɗo. E lewru mee, laamu Muritani juutii binnditagol paandingol cosgol duttorgal keɓe limnewal, gootiɗingol karte dentitee, e timmingol doggol woote. Fedde Touche pas à ma nationalité (TPMN) sosaa sibu e miijo mayre « faandaare binnditagol ngol ko haɗtude ɓaleeɓe Muritaninaaɓe jeyeede e leydi hee ». Won jaagorɗe laamu mbiyi HRW wonde addani laamu nguu salaade heɓtinde TPMN, ko sabu mum, hono no IRA nii, « wonde peccooje ngootaagu ngenndi ndii ». Ɓe mbiyi haala TPMN « alaa ɗo tuugii », so wiyiibinndatal ngal ko binndital paltoor. HRW hoolkisaaki haalajuuji ɗii, kono Siimtooɓe Fedde Ngenndiije Dentuɗe ko faati e rasisma e baasal teeŋtungal, mbiyii wonde binndital ngal ko paltingal hardaneeɓe e ɓaleeɓe Muritani…
Wasiyaaji feewde e laamu Muritani
E joofnirde, ciimtol ngol waɗii wasiyaaji feewde e laamu Muritani, paatuɗi e caɗeele cifaaɗe dow ɗee, ko wayi no : ittugol kuugal pawangal e wul Makaytiir, woppitde terɗe IRA dummbaaɗe (Aballaahi wul Saalek e Muusaa Bilaal), joofnude wiɗto takkere fawaande e Umar wul Beybakar ndee… momtugol denndaangal lelnaaɗe kuugal warhoore gonɗe e dabi kuuge, ine heen kuukal 306 paatungal e karmingol jartodingol, caabingal kuugal warhoore pawanoongal e Muhammed Sheek Makaytiir.
Ina heen momtugol denndaangal lelnaaɗe sariya paatuɗe e kaɓgol e ownugol (terorisma) sibu no siforaa nii laaɓtaani, momtude denndaangal lenaaɗe Sariya yaafuya 1993 kaɗoowo ñaawoore warnooɓe hoore e kitaale 1990. Ina heen ɗooftaade hakke batuuji jamyami e dente peeñcu, so wonaa tawa dalillaaji memotooɗi ina ngoodi kollitooji aɗi mbaawi lorde kisal ngenndi walla deeƴre renndo. E nder ɗuum, yuɓɓinooɓe ɓee potaani ɗaɓɓude yamiroore, kono poti tan ko tintinde laamu fawaade e sarɗiiji jaɓniiɗi. Haaɗnude ɗo jaɓi mbaawka laamu to bannge calagol winnditaade walla fusde fedde woodnoonde. Ittude e dalillaaji pusgol fedde, sababuuji « politik » walla kiisaaɗi « ina pecca ngootaagu ngenndi » e ustude mbaawka keɓtingol walla keɓtugol mum ; pusgol fedde foti wonde ko feere wattannde e peeje fof, tee, foti waɗde ko e ndeenka ñaawoore. Heɓtinde kala fedde yamyamre ɗaɓɓunde ɗuum ; ko wayi no Fedde rewɓe koninkooɓe waraaɓe e kewkewe 1989-1990, IRA e TPMN.
Ciimtol : Bookara Aamadu Bah


text:
Ceerno Jibi Hammee Lih wirnaama ñalnde aaɓnde 26 oktoobar (kawle) 2015 e Lobbudu Ibraahiima Lih, wiyetenoongo hanki Wuro Ganɗe, tunndo Daarel Barka e nder diiwaan Baraknaa Muritani, caggal nde sankii e nder wuro Kebek to leydi Kanadaa, to yahnoo hawritoyde e batu walliftooɓe.
O sankii ko ñalnde 16 lewru oktoobar 2015 kono gooski kii naatti Muritani ko jamma aset 24 oktoobar 2015, heedde miniwii, pawɗo hojomaaji seeɗa e ballal ammbasadeer jooɗaniiɗo Muritani to leydi Amerik. Ko oon gaddii denndaangal ngalu ngartirngu gooski kii e jolol jahdoowo heen oo. Sahaa mo laana kaa ari oo e jenngude e gantinde, ko ɗoon tawi leƴƴi Muritani fof, woɗeeɓe e ɓaleeɓe, ena ndarodii, ena njunnginii, ena padndii gooto, ko jiidaa e tuubakooɓe ɓe oo gorko kootɗo sahre goonga jokkondirnoo jokkondire golle walla giɗgol.
Ñalnde 25, o juulaa to Jumaa Ibnu Abbaas heedde 14w45h. Alla e aduna heewde, gori mbaɗaaka. Gooto fof ɗo darinoo, ko ɗoon tan habriri. Nde juulgol gasi, won e yahatnooɓe hawritoyde e wirwirnde ndee, ko ɗoon kirndiri. Heddiiɓe ɓee padndii gooski kii, ngardi heen. Ɓeen ngummii e Nuwaasot ko heedde 22w40h walla 23w00h. Ɓe mbaali ko yahde, ɓe ngaroyi Lobbudu ko subaka, saanga 7w30h.
Nde gooski kii arata tawi ko ngaska kaa yanii. O waɗanaa ko ngaska mogga, ngaska kilifa mawɗo, joom geɗal timmungal. Wirwirnde ndee, no juulgol ngol nii, renndinii jamaanu keewngu, ceertungu kinɗe guri ɓalli, ɗemɗe haa e pine. En teskiima heen safalɓe, tuubakooɓe, sooninkooɓe haa e wambarankooɓe. Gure gonɗe e saraaji Lobbudu, hay wooto hattaaka. Tuggude e Teekengel, Baange, Gurel Demmba, Dunnguru, Dal Siddi, Testem Hammaat Sala, Jaataar rewo e worgo, Ŋawle rewo e worgo, Giyaa, Podoor, Donnaay, Mbooyo Wahaa, Gedeeji (Wuro, Wilaas e Sañce), Nenet, Jamaa Alwaali, Mbantu, Jammbooji Jaawɓe e Subalɓe, Njawaar, Wuro Maadiiyu, Keli Jammboo e Wuro Caamo, Wuro Abdullaay Siidi, Munnduwaay, Jaw rewo e worgo, Lahel, Halwaar, Tufnde Baali, Njumuuji Jeeri e waalo, Siñcaan Awluɓe, Daarel Barka, Amaral Awoyni, Neema, Jaɓɓe Mbaroodi, Foonde Kelle, Ceelaw rewo haa e Luggat, ko ɗoon gooski kii tawi ɗe, eɗe ndarii.
Ko jiidaa e ɗeeɗoo gure, pelle pinal ɗe Gorko Lobbudu wuro Ganɗe gollodtonoo, nootitiima, nootoriima keewal, gila e lappol Fedde Ɓamtaare Pulaar e Muritani e gardagol Jibi Muusaa Joop e Abdul Mammadu Sih, Tabital Pulaagu, catal Muritani e gardagol Daawda Inna Jallo e Sokna Tabara Bah, nulaaɗo Sifaa Hanki hono Hammaat Muusaa Joop, Jalluɗi Jam e jonaaɗo mum Alasan Wuddu Saar. Yimɓe testinɓe, teelɗuɓe kadi nootitiima e wirwirnde ndee, wayɓe no Ibraahiima Muktaar Daree Saar, gardiiɗo lannda dawrugol AjD/MR, Alasan Soomaa Bah mo lannda Tiimtiimol, Saydu Nuuru Njaay gardiiɗo muulirde Pappiris to Ndakaaru, Hammee Aali Lih, jaayndiyanke 2STV, Maam Aamadu Sih, gorko Mbooyo Wahaa, Mammadu Yaayaa Kan, ekn.
Nde birnugol ngol timmi, seernaaɓe mawɓe, wayɓe no Ceerno Saydu Bah to Paate Galo cakkiti ko foti waɗeede, waɗaa. Jamaanu fayti galle genayse, heɓoyi les tillisaaji poŋaaɗi. Ko ɗoon geɗe ɗee timmitinaa, caggal nde Deftere Alla ndee tellinaa haa timmi, duwawuuji mbaɗaa…
Ceerno Jibi Hammee Lih yahii, woppii yolnde mawnde, yeeleende e yeeweende gila to bannge ɓesngu e to sehilaaɓe haa to gollodiiɓe. So lekki mawki yanii, colli keewɗi mbeemat. Yo Geno waɗ mo ɗo waɗnoo malaaɓe fodanooɓe Firdawsi, kanko e denndaangal maayɓe juulɓe. Aamiin
Njaay Saydu Aamadu (Gelongal Fuuta)


text:
Conngi ko jimɗi waañooɓe. Kerooje, keroole walla kerooɗe (fawii ko e ngaddinaaji haalooɓe) ko njimri raddooɓe. Tesko-ɗen wonde daddoowo e baañoowo ngonaa gootum, eɓe ceerti seeɗa.
Conngi ko jimɗi waañooɓe. Kerooje, keroole walla kerooɗe (fawii ko e ngaddinaaji haalooɓe) ko njimri raddooɓe. Tesko-ɗen wonde daddoowo e baañoowo ngonaa gootum, eɓe ceerti seeɗa.
Conngi ko jimɗi waañooɓe. Kerooje, keroole walla kerooɗe (fawii ko e ngaddinaaji haalooɓe) ko njimri raddooɓe. Tesko-ɗen wonde daddoowo e baañoowo ngonaa gootum, eɓe ceerti seeɗa. Payndaale maɓɓe ko goote, ko ndaartude cakkudi kono kaɓirɗe ɗee ena ceerti. Baañoowo huutortoo tan ko fetel. Daddoowo noon, hay so jogiima fetel, ɓuri anndireede ko rawaandu, mbaangu walla laañal.
To bannge njimri ndii ne kadi, njimri raddooɓe e njimri waañooɓe ena ɗeɓi seertude seeɗa. Waañooɓe cifotoo ko laddeeji ɗo mbañatnoo, kulle ɗe mbaɗdatnoo, kaɓirɗe mumen e golwole mumen walla ñanngalaaje mumen. E nder njimri raddooɓe noon, hay so jaraale ena ngara heen ne, ko rawaandu ɓuri wonde tiitoonde. Ko kañum sifetee walla jarfetee.
Ko fayti e ooɗoo fannu, en ndañii fartaŋŋe jokkondirde e jinnaaɗo men Abuu Bakri Aamadu Idi Abdullaay Seydi lollirɗo Baabayel Pennda, ena jeyaa wuro ɗo wiyetee Nganno. Ngoon wuro woni ko bannge rewo Kanel e jiimde maayo Senegaal, hakkunde Bow e Barmacce.
Jinnaaɗo men Abuu Bakri Aamadu Idi ko Lihdo. Lihduɓe Nganno kadi ko jaɓanaaɓe, tuggude e Dagana haa Demmbankaani to bannge waaño. Yanti heen kadi, ko o ɓiyi Aamadu Idi, mo nganndu-ɗaa ñalaaɗe mum e fetel, golwole mum, ɗe waɗdaa e waaño, limotaako. O adii limtande en, kanko jinnaaɗo men oo, ko eddaaji petelaaji gaadanteeji:
Bokka, tamaa-paas, garde, lonka goro, lonka dewo, losi goro, losi dewo, kume, jaaba haa e bulandi. Caggal ɗum, o naatani en e fannu heen kala.
Conngi
Conngi, e wiyde makko, ko njimri wañooɓe. Keroone ko koɗlel, ngel waañooɓe piyata so ena njima conngi ngel. Ko nii o wiyri en:
«Bisimillaay, baylo am tafan am, sakke am ɗatan am. Mi waɗtu maa peggel suwoyneere walla ɓorngel dannga. Ɗo njah-mi fof, njahden. Ɗo ngon-mi fof ngonden. So a nelii kam, ko mi kaaloowo. Hay so a nelaani mi ne, ko mi kaaloowo. Mi wonaa penoowo, mi wonaa banndi mum penoowo kono ko njiy-mi, ñallataa, mi haalaani, ko ej-mi, waalataa, mi jaŋtaaki.
- Ko ciliw ganndo beeli, ciliw-liwel ganndo beeli.
- Ko mi mutum ganndo maayo, mutum-tumel ganndo maayo
- Ko mi caygal mawngal ganndo jaraale.
Kawoori jooketaake, latoori soggetaake. Gaynde wullee, jaaña, maamaari jaɓaani heeroo-gummboo. So Demmba (fowru) juulii, hoorii, sakkiima, muddiima, loggii kurus e daande, naŋtiima e salndu jamaa, noddinii ne, ɓoti koolotaako, joom ɓoti en ne kay koolotaako nde tawnoo powel ladde aynaa beyi sardi jaaƴodiiɗi.
Kibbo ne kay aynaa gorliiɗi, jofnaa jaaƴodiiɗi. Kibbo e lemaali, Dannaa e cooynaali. Won ɗo Kibbo waɗi waabi-waabi, waabii e nammaadi. Koppi mbaɗi jaaɓirɗe maabo. Gitel helaa, reeni seede, haanawere wuuraa, ɓerngel durni miijooji. Joofordu woomii hakkille fetel, sori e newol, yaaɓani rawaandu. Laañal fiɗɗitii, gaable poɓɓondiri, niɓɓuru yaynii. Kural digii, diiri, morlal dogi e wirngo ngaari. Ngaari giddi, guusi, giddi kadi guusi, ƴakki ɗemngal, ronki ɗigginde. Woy ngaari! Mbete a tinaani ko a pewjanaaɗo ?
Kettel debbo-reedu nana e reedu ngaari. Gudel nana e nder reedu ngaari, kurka haddotaako, mawɗo mojotaako. Ñalnde ngaari maayi janngo, laabi juɗooɓe ndaroo, laabi juɗtooɓe kaaletaake. tanngilaaɗe
O jokkani en kadi haa hannde :
Lelli ndewii ɗoo, ena ngondi e ɓiinaaje. Daadi ndewii ɗoo, ena ngondi e ɓoonooje. Buuli ndewii ɗoo, ena ngondi e jeleŋeeji. Jambali ndewii ɗoo, ena ngondi e osoreeji.
Lelli caaji, daadi ooli, jambali jongoli, jonngotooɗi eede. Buulel Sammba komonni jeeri, duumooji e jeeri kono dabbooji e waalo, ɗi laaci no jommbooji, koyɗe no mecekke, noppi no gulaa, reedu no ngaadaata. Ɗi calii ɓireede, ɗi calii wucceede. Ɗi njaɓi kure tafaaɗe e gaawe tanngilaaɗe.
Conngi dañiino yimooɓe dowluɓe wayɓe no Sammba Woppaa, Haamiidu Sule Njaay to Yaasin Lakke, Sammba Sira Bah to Nganno, Hammadi Kummba Loongel Jallo to Jowol Sahre, ekn.
Kerooje
Tunguru welni bawɗi. Tunguru-nunguru welni bawɗi. Jiñtaali mbelni sabareeji. Celeŋ welni dooli. Celeŋ weleŋ welni dooli. Gubul welni layru. Gubul-gubul welni layru. Mballee ngel welni jawli. Hoore am welni kalaace.
So cumu sumii janngo haa dooƴooje ndooƴii, mo alaa jaane jaanndotaako, mo alaa seele seelotaako. Yo a taw aɗa jogii seele, seele buulo, dagaro, dargo laaci.
Giɗo Alla, giɗo Annabiijo Alla, mo fusi ɓohre, wottini goonooje. Giɗo Alla mo ñammini mi nduulaandi jeeri, suma toni, feerna ɓernde.
Ndiiɗoo njimri kadi woodiino naalankooɓe nantunooɓe inɗe mumen ko wayi no Keekuta Jaawara, ena jeyaa to wiyetee Njofaan Jookee, e nder diiwaan Boosoya.
Njaay Saydu Aamadu


text:
Husen Habree jibinaa ko 13 ut 1942 to wuro Faya Larjoo nder leydi Caad. O mawni ko e ladde, nder jeereende Jurab, hakkunde aynaaɓe e eggiyankooɓe. E hitaande 1963 o yahi Farayse jokkoyde jaŋde makko. O janngii toon sariya. Caggal nde o arti Caad e hitaande 1972, o tawtoyi fedde wiyeteende FROLINAT (Front de libération nationale du Tchad)
Husen Habree jibinaa ko 13 ut 1942 to wuro Faya Larjoo nder leydi Caad. O mawni ko e ladde, nder jeereende Jurab, hakkunde aynaaɓe e eggiyankooɓe. E hitaande 1963 o yahi Farayse jokkoyde jaŋde makko. O janngii toon sariya. Caggal nde o arti Caad e hitaande 1972, o tawtoyi fedde wiyeteende FROLINAT (Front de libération nationale du Tchad)
ƴettunde fetel ngam haɓde e Guwarnama worgonaaɓe tabitintunooɗo paltoor hakkunde rewankooɓe (juulɓe) e worgankooɓe. Husen Habree ina jeyaa e honatnooɓe tuubakooɓe Orop (won e mon siftorooɓe hafeere Françoise Claustre jagganooɗo toon hakkunde 1974 e 1977). Ñalnde 29 ut 1978 Felikse Maalum nomi mo mawɗo hilifaaɓe Caad, kono o suɓii umminde wolde ñalnde 12 feebariyee 1979. O sosi fedde ina wiyee FAN (Force armées du Nord), o heɓti laamu ñalnde 7 suwee 1982, o liɓi Gukkuni Waadey, o arditii Caad. Ko ɗoo wiyaa o waɗii bonannde ɓurtunde so warde luulndinooɓe heewɓe…
Guwarnama ngootaagu ngenndi e mudda (GUNT), e gardagol Gukkuni Waadey, luuñtitii to rewo Caad. E ballal Kaddaafi, Gukkuni keɓti lefol biyeteengol “bande d’Aouzou” e hitaande 1973. E hitaande 1983, Libi heɓti rewo leydi ndii, jooɗii heen. Konu Caad (Husen Habree) e ballal leydi Farayse (Opération Epervier) haɓtii ɓe haa fooli ɓe, heɓti rewo oo fof e settaambar 1987. Ɗum noon, wallittunoo Habree e oon sahaa ko leydi Farayse kam e Amerik fof. Kono, ñalnde 1 desaambar 1990, Seneraal Idris Debi liɓi Husen Habree, jooɗii e jappeere laamu. Habree dogi mooloyii to Ndakaaru. Gila ndeen ko ɗoon o woni.
Habree ina tuumaa warngo ko ina tolnoo e 40 000 neɗɗo. E noowammbar 1990, hade laamu makko liɓeede, ina wiyee wonde ko ina tolnoo e 300 luulndiiɗo, sokanooɓe, mbaraama (pellaa walla kirsaa). E saawiyee 1992, biidi keewɗi njiytaama ɗo yimɓe heewɓe ubbidanoo saraaji Njamenaa. Won heen ina mbaɗi fotde 150 maayɗo. Ina wiyee baayeeji Caad tolniima e 80000 e laamu Habree.
Ñawoore leydi Belsik ɗaɓɓiri leydi Senegaal yo nanngu Husen Habree, ñaawa ɗum, ñalnde ñalnde 19 settaambar 2005. O nanngaa ñalnde 15 noowammbar, o mooftaa balɗe seeɗa, kono o woppaa, sibu ñaawoore leydi Senegaal wiyde alaa hakke ñaawde mo. Ɗum waɗtaa e juuɗe Dental Afrik. Ngaal ne waɗti geɗe ɗee e juuɗe leydi Senegaal, yo ñaaw Husen Habree. Gila ndeen, laamu Senegaal e UA ummaniima mbayliigaaji keewɗi to bannge sariya ngam ñaawoore makko waawa waɗde dow laawol, yantude e difagol fereeji ñaawoore ndee, tolniiɗi e 27,4 miliyoŋ ooroo (hedde miliyaaruuji sappo ugiyya).
BAB


text:
Jaɓɓorgo Pese Georges Floyd
Pesol: Georges Floyd
Warngo Georges Floyd : Foksineeruuji Afrik toowɗi he nder Fedde...
Caggal warngo gorko biyeteeɗo « George Floyd », Goomu haralleeɓe toowɓe, afriknaaɓe, gollotooɓe he Fedde Ngenndiije Dentuɗe (FND) mbinndii ngam kollirde mette...
Haala añam-nguraagu inan ubbita gaññeeje…
Caggal maayde Floyd, caggal seppooji, finnere ndee raŋanii ɗaɗi añam-nguraagu, ɗuum woni jiyɗinnooɓe yimɓe ɓaleeɓe, dahatnooɓe ɓaleeɓe ina ngollinoya ɗum en he...
Georges Floyd : Amerik dillinii winndere
Ñalnde 25 mee 2020, polisee ameriknaajo diccii he daande Ɓaleejo ameriknaajo biyateeɗo George Perry Floyd, ine fettoo haa ɓuuɓi. Sinno ko ndeen, ko...


text:
E hitaande 2008, njuɓɓudi laamu ngarwaniiri e nder taariik Moritani tuugiindi e demakaraasi, follaama e gardagol Seneraal Muhammed wul Abdel Ajiiju, e dow woytoraandu wonde « kisal alaa e leydi hee sabu Al Kaydaa, sabu calɗi ɓurɗi tiiɗde e leydi hee ndokkaama arani en (ɓaleeɓe) e wujjooɓe jawdi laamu ekn…. ».
Ko ɓuri maantinde tan, e ngal daawal ko laamu Siidi wul Sheex Abdallaahi ardi ko e wooteeji laaɓtuɗi, juɓɓinaaɗi e kawral, hay so tawii rokki en oon fartaŋŋe ko ko konu Moritani follunoo laamu Maawiya koo.
E hitaande 1991, lewru marsa, goomu militeer en to Maali, e gardagol Kapiteen Aamadu Tumaani Tuure (ATT), follii laamu kolonel Muusaa Tarawore, darinooɗo e oon sahaa e leptude ɓesngu mum, alaa mo ɗacci e ndeen bonannde haa yooɓii sukaaɓe e rewɓe seppatnooɓe, ina ɗaɓɓa ndimaagu. Ko e ngaal daawal politigi to Mali, laamu militeer en holliri ngenndiyaŋkaagal mum e waawde wonde konu ndeenoowu keeri leydi mum, kono kadi so lor ɗaɓɓii, mbaawngu sompude demokaraasi, tottita siwil en . Ɗum ko wune A.T.T. wonnoo, ALFAA Umar Konaare woni laamɗo siwil gadano piilaaɗo e hitaande 1992, o laamii duuɓi sappo, o joñtii, ATT ƴami lefol ngol, fiilaa e hitaande 2002. O fotnoo rowde manndaa makko ɗiɗmo ko e lewru suwee 2012, caggal wooteeji potɗi yuɓɓineede e lewru abiriil 2012.
Ina teskini e ɗiiɗoo duuɓi ɓennuɗi (fuɗɗoode ujunaaje ɗiɗi) dillere ownoore kooninkoore lollirnde Al Kaydaa ummiinde e pusgu dillere « banndiraaɓe juulɓe » wonnoonde Alaseri e kitaale 1990, yantude e dillere winndereyaŋkoore e gardagol Ben Laaden, inan mbaɗi tuddule mum en e nder jeereende Saharaa, tuggi worgo Alaseri, ƴaaŋan maa fuɗɗaange rewo Moritani, haa yettoyii rewo Maali e Niseer. Oon diwaan noon, nde wonde wonaa ɗo nguurndam weeɓani aadee, ko ladde tuulaa heelaa, kala daraniiɓe ko dagaaki ko toon tuddini, gila e julotooɓe dorog (lappi feewde Orop), tarafikaaji sigaretuuji e marsandiisuuji goɗɗi……ekn. Ko e oon nokku noon kamɓe wiyooɓe ko ɓe fellooɓe jihaadi ɓee cuɓtii hoɗde, eɓe njana e leyɗeele cattiiɗe ɓe ɗee (Moritani, Alaseri, Mali, Niseer), eɓe ndaha tuubakooɓe ngam ɗaɓɓude heen kaalisaaji, ɓe njana e konuuli ɗeen leyɗeele, jiidaani e bonanndeeji goɗɗi. Moritani yejjitaani tawo njanguuji Qallawiya, Turiin ekn… , jiidaani e warngo tuubakooɓe Farayse to diiwaan Eeleega e dahngo Españool en e dow laawol Nuwaadiibu e nanngal sanndarma Baasikunu.
Pusgu Libi e boomaare Kaddaafi sabu murto ɓesngu mum e ballal won leyɗe kuufɗe geec Atlantiik (OTAN), teeŋti noon e Farayse, feññinii yeeso heso e nder diiwaan Saharaa e Saahel oo, ɗum woni leñol tuwaareg en, fernooɓe heen e kitaale 90 ummaade Mali feewde Libi, caggal nde ndoŋki dañde sagooji mum e nder ndiin leydi sabu yiɗde ɗum en faltaade compa laamu mum en e diwaan lollirɗo Asawaad oo. E sahaa nde ɓe ngari Libi noon, Kaddaafi naatni yoga e maɓɓe e konu mum, ina huutoroo ɓe e yoga e bonnanndeeji ɗi huccini e ɓesngu mum, walla e leyɗeele goɗɗe, waɗti ɓe no « yeene dawa en nii » (mercenaires). E nder nguuɗoo pusgu, ɓeen yoga e ɓeen tuwareg en ngartii Maali, ina ngaddori kaɓirɗe bonɗe. Faggudu Kaddaafi kala, gila ɓe ngarti noon ɓe ngummitini fiyannde maɓɓe moccunoonde e kitaale 90, yiɗde maɓɓe faltaade, ɓe keɓa heen koye maɓɓe e nder diiwaan Asawad oo. Ndeen fiyannde noon nde ɓe ummini e oo sahaa, ɓe puɗɗiima hoonaade heen sabu won gure ɗe ɓe keɓti, jiidaani e warngooji bonɗi ɗi ɓe mbari koninkooɓe Mali to gure biyeteeɗe Agelok e Tesalit. Teskini hannde e nder konu Mali ko ŋakkeende kaɓirɗe e njuɓɓudi, ardiiɓe konu nguu, hono senerooji ɗii, won ko toppitii hannde ko wonaa ɗowde konu, ɓuri wonde haajuuji mum en ko yiilaade ngalu e jiiɓaade e yoga e tarafikaaji gaddooji kaalis. Laamɗo leydi ndii, hono ATT ɓuri ardinde ko yiilaade maslahaa hakkunde mum e Tuwareg en ɓee, kadi teskaa ko hay darnde makko feewde Al Kaaydaa, wonaa darnde neɗɗo kaɓtotooɗo, amo leefi heen sabu o hollitta tan ko yiɗde jam. Ko goonga o jaɓaani wonande leydi Farayse kuutorgal ngam kaɓtagol mum Al Kaaydaa, no Abdul Ajiiju nii, kono kadi no o woppi Abdul Ajiiju ina waɗa « yaa jeyna haa » e nder leydi makko ; ɗum ɗoon noon ɓeydi ko yawaare. Ndeen darnde noon yoga e ɓesngu Mali faamaani ɗum, walla nii ina luulndii ɗum. Rewɓe soldateeɓe kollitii ɗum e nder seppooji, kañum en e sukaaɓe mum en. Ina gasa kadi tawa ɓuri wonde ngoƴa ATT ko hol no wooteeji keborɗi waɗde e abriil ɗii ɓennirta, haa o joofna manndaa makko. Ko waawi heen wonde fof, Goomuyel militeer en, e gardagol kapiteen Sonogo e jahdiiɗo mum Konaare, pellitii follude laamu ATT e dow daliilu wonde ɓe ndokkaaka kaɓirɗe ko ɓe kaɓtorii Tuwareg en. Kuudetaa goɗɗo kadi yantii e goɗɗi ɗi kaanaani, gila e Moritani, Gine Konakiri, Gine bisawo, Niiseer… ; kono maa mbiyaa ko Moritani koo, e ko Mali koo fof ɓuri jaasde, sabu heen leydi fof, militeeruuji mum en polli ko laamuuji gardunooɗi e wooteeji laaɓtuɗi, compani ɓesnguuji mum en ɗamaamuya laabi kesi ngam tabitingol demokaarasi.
Ko ina tolnoo jooni e duuɓi noogaas pawɗi, leydi Mali ina maantiniri e nder Afirik wonde yeru laaɓtuɗo ɗo demokaraasi tabiti tigi rigi, sabu lomlomtondiral e woote baɗowal, diisnondiral hakkunde gollotooɓe politigi e wellitaare jaaynde e miijo to bannge politigi, haa ko ɗum rokki ATT hurum mawɗo e nder aduna hee kala. Ko ɗum waɗi kuudetaa baɗɗo Maali oo, bonannde mum alaa ɗo haaɗi, sabu wayi tan ko no wiyde aduna oo kala, « nganndee minen militeer en, min keboraani woppude demokaraasi sompoo e nder leyɗeele Afirik, so tawii politigi ciyneteeɗo oo yahdaani e muuyaaɗe amen, tawde Alla wallii min emin njogii petelaaji, nde ɗum joli fof, min pollat laamu, hay so tawii ko tuugiingu e demokarasii ». Ko ɗum waɗnoo e Moritani, ko ɗoon ɗum fuɗɗii, waɗi Gine, hannde jofii e nder Maali. Daadis Kamara to Gine, nde wiyaa « ko waɗnu maa ko mbaɗ-ɗaa koo ? » o jaabtii ko « mate ko miin njawi-ɗon, miin kam keɓtu-mi laamu ko e juuɗe maayɗo (Laasana Konte), Abdul Ajiiju to Moritani noon folli ko laamɗo gootanaaɗo e laawol demokaraasi ». E ñallunge hannde ngee, caggal balɗe tati, goomuyel militeer ƴoogtingel to Maali, roŋkii yo yiɗde mum tabit, sabu feere mum ndee ɓeydi ko jiiɓru e wuro Bamako, kisal eggii : nguykaali, tooñaŋngeeji e nder mbeddaaji, etee, ko ɓuri heewde heen, yooɓtaa heen ko soldateeɓe. Yanti e ɗuum, keewal e gollooɓe politigi kollitii mettere mum en eko waɗi koo, kañum en e pelle aduna ɗee kala, ɗaɓɓi ko yo laamu rutto e juuɗe tippudi doosɗe leydi ndii.
Laamu jogaaki tawo qiima e nder leyɗeele Afirik, sabu potɗo laamaade haɗee laamaade, mo fotaani laamaade wiya maa laamoo. Anndaa e militeer en, aadi mum en e Dowla, ko reende keeri leydi e kisal mum, e gaddaade goodaangal dowla oo e doosɗe ɗo o tuugii ɗoo, kono kala ko fayti e dawrugol, ɗuum ko geɗal siwil en yuɓɓuɓe e nder partiiji politigi, walla noon militeer ɓooriiɗo ina wonti siwil. Kono teskaa jooni ko militeer en e nder Afirik, sabu mum en jogaade petelaaji ko farlinɓe e men laamuuji mum en, ko wonnoo gollal maɓɓe koo, ko ɓe yeebiiɓe ɗum, etee kala nde ɓe poolaa e deengol keeri leydi, ɓe keewi ko ruttaade e laamuuji maɓɓe, ɓe polla ɗum en, Moritani e Maali ko yeruuji laaɓtuɗi e ɗuum.
Ngooɗoo fijo noon fotii haŋkati dartaade so tawii yimɓe ina njiɗi yahrude yeeso, ɓamta leyɗeele mum en, pelle adunayaŋkooje ina poti ɗum daranaade, natta wonde e haala « min njaɓaani, min mbelaaka walla min njowii on e fedde ….) haaɗa ɗoon. Ɗe poti ko ƴettande ɗum kuule ɓurɗe ɗum ñisde, mbele e ɗum wonana heddiiɓe ɓee yeru. Ko waɗi Maali koo, fotaani woppeede ɓenna, no ina foti haɗireede fof, sabu ɗum hebori, ko adii fof, ko firtude dowla Maali, rokka Al Kaydaa e murto Tuwareg en semmbe no ina carda leydi ndii, etee ɗum ko bonannde wonande leyɗeele Saahal ɗee fof (Niseer, Moritani, Caad, Burkinaa ekn….). Sabu, so wontii haŋkati ko goomuuji jogitiiɗi tawi tuugni fagguduuji mum en ko e taraafik e njeeygu dorog ngoni arditiiɓe laamuuji men, ngannden en ceertii e ɓamtaare, etee ɓesnguuli men pusii. Laamu ɗaɓɓi ko ganndal, pinal e nuunɗal. So tawii ɗum fof ardii, yantondiri e semmbe, ko ndeen dowla waawata mahaade ɗo tiiɗi. Kono yaakoraade semmbe ɓolo ina yona e laamu, nguun laamu heewi joofde ko e tooñaŋnge.
So tawii aduna oo fof ina goongɗini wonde tippudi dowla tuugiindi e demokaraasi waawi gaddaade jaaral yeeso e ɓamtaare e nder renndooji men, pelle winndereeje ɗee e gollotooɓe politigi leyɗeele aduna ɓee kala ina poti ñawndude oo gagga : hol no soldateeɓe cuutirta juuɗe mum men e fiyakuuji politigi, sabu ɓe ngontanii en « tuuba horde ».
Marsa 2012
Maamuudu Haaruuna JOOP


text:
Ceerno Mammadu Hammadi Sih mawninii innde Nelaaɗo( mo jam e kisal ngoni mum) ñalnde 18 lewru bowte 2016 e nder wuro Sorimalee to tunndo Pete e nder diiwaan Yirlaaɓe, bannge rewo maayo. Nde naange fuɗi, ñalawma oo fuɗɗoraa ko silki Deftere Alla teddunde ndee. Deftere ndee, nde joofi, Abdullaay Abuu Kebe yamiraa yo waɗ duwaaw. Oon ko bareejo mo Barooɓe Jakel. O joofni ko e 9w42 hojom. Ko ɗoon golle ɗee njowaa haa jamma.
Nder ngaal daawal galleeji seernaaɓe mawɗi gonɗi e nder diiwaan oo nootitiima e kewu nguu ko jiidaa e gure garɗe. To bannge galleeji, ɗiiɗoo teskinii e ñalawma oo, Galle Muktaar Yero Kudeeje Kebe, Galle Elimaan Hammee Kebe, Galle Ceerno Hammee Baro, Galle Ceerno Demmba Gasamma, Galle Ceerno Mammadu Yaayaa Dem, Galle Ceerno Hammadi Mali Sih to Jaarangel, Galle Ceerno Mohammadu Isaaqa to Mbotto, Galle Ceerno Muusaa Sahnuun Kebe to Cilaa e Galle Ceerno Haadii Wele to Waasetaake.
To bannge gure garɗe ko Barooɓe Jakel, Jaarangel, Waasetaake, Garlol, Mbotto, Cilaa, Liiliya, Abdalla, Aali Baydi, Cengelel, Wenndiŋ, Horndolde, Ganngel, Joomanndu, Cubalel, Suray, Wallaa, Nguy, Pete, Cali, Mbaañ, Dabbe, Daawalel, Cooji-Ngulli, Wuro Baydi Siley, Gurel Malal, Olo olooga, Ɓoggee, Tufnde Ganɗe, Galoya, Daara Salaam e Cali to diiwaan Damga.
Doole jamma oo ne ko hiirde diine. Nde daɗɗi ko 1w25hojom haa 6w35h subaka e cakkital almuɓɓe Barooɓe Jakel, nulaaɓe Ceerno Abuu Muktaar Kebe lollirɗo Abuu Diiye. Ɓeen ngoni Abdarahmaani Gasamme, Aamadu Usmaan Kebe e Abdullaay Abuu Kebe. Teddiniraa golle ɗee ko Ceerno Abuu Diiye, kalifa Galle Hebbeeɓe Barooɓe Jakel, Ceerno Aamadu Sammba Jallo, gonnooɗo almaami raatib Jumaa Sorimalee, Ceerno Muktaar mo Demmba Atumaani Jah e Ceerno Moodi Aamadu Jallo.
Yimiyankooɓe mawɓe to bannge jaarooje Nelaaɗo mo jam e kisal ngoni e mum wayɓe no Mammadu Buubu Jallo, Manaama Joop, Alasan Waddu to Joomanndu e Muusaa Joop e reenɓe quraana e ñaawooje mum wayɓe no Abdarahmaani Gasamme, Aamadu Usmaan Kebe e Alhajji Ceerno Muktaar Alhajji tami hiirde ndee e juuɗe haa ngoriiji njoggi, fajiri feeri.
Miijo mawningol Innde Nelaaɗo
Jotondiral Ceerno Mammadu Hammadi Sih e ceerno mum Ceerno Ahmadu Abdallaay Bah to Kayhayɗi, battinii e nguurndam mum no feewi. Gaagaa fiqhu mo o janngata oo, ceerno woownii mo mahdu nabiiyu no feewi haa o woni heen yimiyanke mawɗo. Jofnde aaɓnde e njeslaari fof, o waalata ko e jaarooje Nelaaɗo. Nde o arti e Sorimalee noon o dañiraani no o woowirnoo nii e diiwaan hee. Nii woni, o felliti wuurtinde ko ɓe mbaɗatnoo to galle ceerno makko too koo. O diisnii won e yimɓe ko wayi no giƴiiko Sileymaani Abdullaay lollirɗo Siley Demmba Jali Joop e miñiiko, jannginoowo lekkon, ena wiyee Usmaan Yero Saar. Ɓeen cemmbini mo e ɗemngal, ndarodii e makko e golle. Ko ɗoon addani cuusal jaribaade mawningol innde Nelaaɗo e nder wuro Sorimalee.
Tesko-ɗen ko hikka waɗti duuɓi 16 ko Ceerno Mammadu Hammadi Sih ena mawnina ooɗoo ñalawma. O fuɗɗinoo ko e hitaande 2000. Kala ñalawma mowluuda nde Nelaaɗo (jkm) jibinanoo ndee arti e nder yontere mowluuda ndee, o mawnina ñalawma oo. O renndina seernaaɓe e almuɓɓe, o silka deftere, o waɗa duwaaw, so jamma arii, o waalta e jaarooje Nelaaɗo.
Gelongal Fuuta lollirɗo, Njaay Saydu Aamadu


text:
Mbaɗ-ɗen ko Yirlaaɓe e Hebbiyaaɓe e Halayɓe ngonaa diiwanuuji, mbayi ko no leƴƴi nii, taweteeɗi e diiwanuuji Laaw e Tooro e Booseya…
Caggal nde njanngu-ɗen winndannde yowitiinde e « Fuutaaji e keeri mum », yaltunde e Fooyre Ɓamataare Toŋ 172 lewru Siilo (settambar) 2018, mbeɗe yiɗi yottinde heen miijo am. Golle ɗee ina keewi nafoore sanne. Eɗen mbiya tan, musiɗɗo men Saydu Aamadu Njaay, yo Geno sellin doole, ɓeyda ganndal ngal haa mbaawen naftoraade.
En nanii e daaɗe Maasinankooɓe nder njilluuji men toon nde ngon-ɗen Mali, « Fuutaaji » ko jeegom : Fuuta-Tooro, Fuuta-Kiiɗndi (Kinngi), Fuuta-Jalloŋ, Fuuta-Maasina, Fuuta-Gelgooji (Liɓtaako), Fuuta-Aadamawa. Tawa noon en limtaani heen Jeeri-Fuuta nattuɗo hannde woodde oo.
En keɓiino kadi yuurnitaade duttorɗe keewɗe e ko yowitii e diiwe (diiwanuunji) Fuuta-Tooro e keeri mum. En tawii, e ko ɓuri yaajde, diiwanuuji ɗii ko jeegom, ummoraade hirnaange feewde fuɗnaange. Ɗiin ngoni : Tulde-Dimat, Tooro, Laaw, Booseya, Ngenaar, Damga.
1. Diiwal Tulde Dimat, laamorgo mum woni Dimat (adan wiyetenoo ko Jalmacce). Wuro ngoo wonnoo ko adii njanngu lefol Jah-Oogo ko bannge rewo, takko weendu Koomak (weendu Erkiis). Caggal ɗuum, nde uujooji puɗɗitii ngati ƴooñe Berbeer en e yonta Lefol Manna en, wuro ngoo wontoyi Dimat-Rewo, takko maayo. Ko e wattan hee Dimat-Jeeri abbitii dow, ɗo woni hannde ɗoo. Caggal warngo Almaami Abdu Kaadiri Kan, Tulde-Dimat seegii Fuuta-Tooro e gardagol Elimaan Bubakara Kan sabu mettere makko e darnde jagge Fuutankooɓe e ngoo warngo. Gure Tulde-Dimat ceedtinɗe ko Fanay, e Canngay, e Jaañum, e Cile Bubakar, e Bakaw, e Penndaaw, e Teekaan, ekn.
2. Diiwal Tooro. Gure laamorɗe Tooro keewii. Ina heen jeyaa Gede e Gasba e yonta Laam-Tooro e Njum e yonta njimaandi Jolof, yontaaji Farbeeɓe (Farbaaji). Ciftoren Farba Tooro haa yettii yonta Deeniyakooɓe jooɗinoo ko Njum. Tooro ina mofi gure nayeeje, gaadanteeje joginooɗe tigi tiiɗndi nder Fuuta-Tooro. Hono ɗeen gure ko Calaaga, e Marda, e Ñannga, e Silɓe, e Tulde-Gaale, e Jammaal, e Ŋoral-Gidaala, e Daara-Halayɓe, e Njorol, ekn.
3. Diiwal Laaw. Gure laamorɗe Laaw ko Waalalde e Mbummba e Haayre-Laaw e Kasga e Foonde… Farba ɗiɗaɓo Fuuta-Tooro ko Farba Waalalde, mawɗo Farbaaji. Ina wallatnoo mo e golle e yonta njiimaandi Jolof Teen Duungel. Deeniyankooɓe ngari usti doole Teen Duungel. Gure Laaw ɓurɗe lollude ko Wocci, e Wabbunde, e Ɓokki, e Boode , e Koylel, e Maafonndu, e Worde, e Luggere Kome, e Waande, e Jaaynga, e Aram, e Seeno Busooɓe, e Sahre-Suuki, e Haayre-Mbaara, e Haayre Golleere, e Madiina Njaacɓe, e Golleere, e Takoyel, e Dogi-Doombi, e Duungel, e “Juuwdeeji”, e Foonde-Elimaan, e Ɓito, e Bahbahɓe, e Cubalel, e Meri, e Suray, ekn.
4. Diiwal Booseya. Gure laamorɗe Booseya ko Ciloñ e Jewol e Kayhayɗi e Koɓɓillo e Daabiya e Hoore-Foonde. Cifotoren kadi Farba 3ɓo Fuuta-Tooro ko Farba Ciloñ, sawnondiri e Farmbaal (Farba Tokooso) Kayhayɗi. Booseya ina heewi gure gadanteeje, teskaaɗe nder dille Fuuta-Tooro. Ina jeyaa heen Woolum e Njaafaan e Neere e Beelinaaɓe e Gababe e Sillaa e Joŋto, e Aañameeji, ekn. Farba 4ɓo Fuuta-Tooro jooɗinoo ko Erem, ngoo wuro hannde maayii.
5. Diiwal Ngenaar. Laamorɗe mum laatinoo Maatam e Gaawol. Farba 5ɓo Fuuta-Tooro jooɗinoo ko Jewol, wooto e gure laamorɗe Fuuta-Tooro haa teeŋti e yonta Deeniyankooɓe. Gure nayeeje Ngenaar ko Giray, e Doondu, e Ngijilon, e Aali-Wuuri, e Saadel, e Wuuduru, e Kundel e Tulde-Niimaa, e Ɓokki-Jawe, e Duumga, e Nabbaaji, e Siñtu Mogo e Wuro-Soogi, e Oogo, e Siñtu-Garba, e Jannjooli, ekn.
6. Diiwal Damga seɓɓitii bannge fuɗnaange, ko kam heedi e Ɓulndu. Gure laamorɗe Damga ko Appe, e Kanel, e Seeno-Paalel, e Siñtu Bamammbi, ekn. Kono Damga ina woodi gure nayeeje, ko wayi no Cempeŋ, e Woodobere, e Taaga, e Kumballi (Magaama), e Bow, e Ngaanno, e Baarol Demmbuɓe, e Fummi-Haara, e Soorinngo, e Horndolde, e Guuriiki, e Semme, e Padalal, e Horkaƴere, e Gasemmberi, e Waali-Jantaŋ, e Ƴella, e Saŋe e Loobaali, e Demmbankaani… Ina woodi gure nder Damga ɓuri heen heewde ko Soninkooɓe, hono Waawnde, e Haadabere, e Wompu, ekn.
Maa en tesko en kaalani Yirlaaɓe e Hebbiyaaɓe e Halayɓe. Ko ɗum jeyi ndee winndannde. Mbaɗ-ɗen ko ɗum wonaa diiwe, ɗum wayata ko no leƴƴi nii. Yirlaaɓe e Hebbiyaaɓe ngoni ko e nder Laaw so wonaa fuɗnaange Hebbiyaaɓe ina mbaawi waɗteede e Booseya. Ɗiɗi fof ko leƴƴi taweteeɗi nder Laaw e nder Booseya. Halayɓe ne ko noon wayi, kadi e kuuɓal, Halayɓe ko galle baɗɗo cuuɗi tati mawɗi :
– Halayɓe-Demet (ko ɗoon leƴƴi Purinaaɓe e Hartallanaaɓe ngoni), milletee ko e Laaw ;
– Halayɓe-Mboon (leñol Mboonnaaɓe) ɗo tawaten gure Ndermbos e Yennaake e Mbañu ko gure ɓooyɗe. Hoɗi heen ko iwdi Waalwaalɓe e Damgankooɓe.
– Halayɓe-Suska (leñol Suskanaaɓe) keedi bannge hirnaange ɗo tawaten Daara-Halayɓe, Njorol, Samba-Caakan, njeytoraama e Tooro.
Ko sabu Yirlaaɓe e Hebbiyaaɓe e Halayɓe wonde leƴƴi addani ɗum en saraade nder diiwe ɗee, ɓe ngalaa leydi tan ndi ɓe keerorii. Ina waɗi noon ɗo ɓe ɓuri heewde. Mbummba e Haayre-Laaw ina keewi Yirlaaɓe e Hebbiyaaɓe e Halayɓe. Yeru goɗɗo oo ko eɗen nganndi Booseya maa Tooro maa Laaw ko leyɗe, wonaa leƴƴi. Ndeke noon holi innde leyɗe Yirlaaɓe e Hebbiyaaɓe e Halayɓe ?
Gure ɗo Yirlaaɓe ɓuri heewde ko : Burguduuna, Dabbe, Salnde, Cikkitte, Ñaabina, Garalol, Waasetaake, Gaajooɓe, Cilaa, Haymedaat, Nguyi, Ganngel, Mbotto, Mbaañ, Pete, Sori-Malee, Mboolo-Biraan, Bokke, Njaawaldi, Wenndiŋ, Barooɓe-Jakel, ekn.
Gure ɗo Hebbiyaaɓe ɓuri heewde ko : Woolum, Buubu-Aawdi, Bagodin, Feeralla, Fonndu, Aateen, Mbahe, Daawalel, ekn.
Gure ɗo Halayɓe ɓuri heewde ko : Afniya, Daara, Loopel, Saasel, Bakaw, Demet, Mbañu, Sahre-Ndoogu, Ɓoggee, Dubunge, Mboon-Jeeri, Saye, Ɓowde, Ganki, Ñaakaaka, Siñtu-Daŋɗe, Calgu, Gurel-Buubu, Ndermbos, Tulde, Ceenel, Jiñtu-Joom, Njorol, Wusalaŋ, Cidee, Julloom, Ŋorel, Samba-Caaka, ekn.
Aamadu Malal GEY


text:
Ñalaande Finaa-tawaaji men Gambia, Yahriino no Haaniri ni.
Ñalaande Finaa-tawaaji men, ko joljole ɗe fedde sukaaɓe Fulɓe Gambia wiyeteende, “Fulbe Africa” yuɓɓinta hitaande kala. Hikka woni koolol maɓɓe 7ɓol. Fulbe Africa ko fedde pinal soosaande he jiitondiral sukaaɓe fulɓe Gambia he nder facebook. Caggal ngaal jiitondiral ɓe pelliti sosde fedde ngam ƴellitde ɗemngal Pulaar e pinal Fulɓe.
Gila ndeen e ɓe njuɓɓina ñalɗi pine, ɗi he nder mum en e ɓe kollira heen finaa-tawaaji Fulɓe, rewrude he kaddule (ɓoornateeri) Fulɓe, cuɗaaje e moori mum en. E ɓe mbaɗa heen jeewte e magooji kanum e pijirlooji naalankooɓe Fulɓe.
Hikka ñalaande ndee waɗi ko ñalnde 21 Bowte (Decembre) 2019 to Qcity. Yimɓe heewɓe ummiima he leyɗeele Fulɓe goɗɗe ɗee, ko wayno Senegaal, Gine, Mali, Ghana, Cameroun, Niger, e Nigeria, ngarii tawtoreede ndeen ñalaande pinal Fulɓe. Ene jeyaa e ɓeen, Baaba Saadu naalanke mawɗo Kamaruunaajo, e Laamiiɗo Bello Boɗeejo hooreejo Fedde pinal e jokkere enɗam Fulɓe aynaaɓe Nigeria wiyeteende“Mi Yetti Allah Kawtal.” Ko hono noon ne kadi Fulɓe Gammbinaaɓe dowrowɓe ko wayno Fatoumata Bah Barrow, joom-suudu Hooreejo leydi Gambia, Mamma Kanndeh mawɗo lannda Gambia Democratic Congress, e Muhammed Jah CEO Jah Oil Company, kanum en ne ngaddi ballal mum en he no ñalaande feewirata.


text:
Mbiya-ɗen ko ñalnde 25 marse woni ñalngu beldital ngenndi. Nguu ñalngu, hawriti ko e ñalawma njuulu Kayhayɗi ganndaaɗo oo, oon ñalawma hitaande 2009, mo Muhammed wul Abdel Asiis, tawi ina woni seneraal, yiylotonoo dagnude hoore mum to bannge politik, ina ndaara mbele wondiiɓe mum e haɓdiiɓe mum ina kooloo ɗum.
Mbiya-ɗen ko ñalnde 25 marse woni ñalngu beldital ngenndi. Nguu ñalngu, hawriti ko e ñalawma njuulu Kayhayɗi ganndaaɗo oo, oon ñalawma hitaande 2009, mo Muhammed wul Abdel Asiis, tawi ina woni seneraal, yiylotonoo dagnude hoore mum to bannge politik, ina ndaara mbele wondiiɓe mum e haɓdiiɓe mum ina kooloo ɗum.
O ɓurnoo yiylaade e oon sahaa nii, ko hoolaare mooliiɓe, wuurnooɓe e mette e lor ko ina wona duuɓi 25. E ngaal ɗanngal to Kayhayɗi, ina jeyanoo e ngoƴaaji makko yiɗde ittude sikke paatuɗo e gooto e sababuuji gaddanɗi depiteeji leñamleñameeji semmbinde mo waɗde kuudetaa makko oo : so bonnude golle nanondiraaɗe ɗe persidaa Siidi Muhammed wul Seek Abdallaahi fuɗɗinoo siynude, hono ñawndugol gagga warngooji e gartirgol mooliiɓe.
Ɓayri o waawaano dartinirde nii tan golle puɗɗaaɗe ɗee, yimɓe fof ina kucciti e makko, tawi kadi koolaaki sababuuji tigi tigi kuudetaa oo kam e faayndaare « yahdiiɓe » makko, laamu nguu woppi golle ɗee njokki. Yo golle njokku, kono ɗe mbonniree les, ɗe ɓolee faayiida majje haa laaɓa ! Ko heddii koo, maa parbagaan luulndiiɗo sidoca jokkit.
Keɓtugol gagga warngooji oo, potnooɗo safrireede nanondiral e denndaangal ɓe ɗum toɗɗii ɓee, ina heen konu nguu, e naatnugol e mum politik, bonni geɗe ɗee kala.
Doosiyee potnooɗo uddireede jeewte denndinɗe denndanngal ɓe ɗum toɗɗii ɓee, potnooɗo joofirde yaafuya tawa ko e weleede e jaɓgol loraaɓe ɓee, e joom en hakkeeji waraaɓe ɓee, wiyaa ina ñawndiree njeenaari kaalis, aduna fof ina ndaara, ngam fompude ƴiiƴam gacce paflotooɗam ina laajoo nuunɗal !
Nde persidaa wul Abdel Asiis toɗɗaa, o suɓii yimɓe hesɓe ngam toppitaade hafeere mooliiɓe. Ɓeen nde ngari, ndiiwi denndaangal jagge toowɗe kalifu geɗe nder leydi ɓe tawnoo ɗoon, kam e denndaangal gollotooɓe toppitinooɓe njuɓɓudi e karallaagal gartugol ngol. Lomtii ɗiin foksineeruuji koosɗi gonnooɗi ɗoon ko adii 1989, ko miijiyankooɓe, leñamleñameeɓe teskoranooɓe binndanɗe mum en e nder « Chaab », e oon sahaa gooto. Ɗum yuumti ko ɗo boni, bonni golle ɗee, itti faayiida mum en haa laaɓi. E ko tabiti, alaa ko teskaa so wonaa dille halfinaaɓe kumpital ANAIR, UNHCR ina ndaara.
Hannde, artiraaɓe ɓee nguuri ko e jaynge, ngartii e baasal mum en nguurnoo e daayo kitaale 1989 ɗee. Ngonka maɓɓe meeɗaano waylaade. Won heen boom nimsii ko artirnoo ɗum en, sibu haa hannde mbayi ko no tumarankooɓe e nder leydi mum en nii. Laamu nguu fuɗɗinooma wiyde ina rokkita ɓe hakkeeji maɓɓe, kono hannde eɗen teskii, nde laamu nguu wiyata ina udda doosiyee oo, wonde mooliiɓe ɓee ina ngoɗɗi e keɓtugol hakkeeji mum en. Sibu haa hannde ɓe keɓtaani leyɗe maɓɓe, ɓe keɓtaaki ɓiyleydaagu maɓɓe, ɓe keɓtaani golle maɓɓe wonande wonnooɓe foksineeruuji diiwanooɗi.
Uddude ooɗoo doosiyee e ooɗoo sahaa, ujunnaaje artiraaɓe ɓee fof e salaade ɗuum, ma a taw nii ɓuri wonde ɓural wonande yimɓe fof. Wonande laamu nguu e moliiɓe ɓee kala. E miijo maɓɓe, wuurde e ɗawre e caɗeele e muus daayo, nder tuddule caggal leydi, ɓuri artude e dowla mo alaa ko njogani maa so wonaa ngañgu e kutuya !
Ooɗoo ñalawma 25 marse wiyaa ko ñalawma beldital ! Hol ko ɗum firti ? Hol welditooɓe ɓee ? Hol ko addunoo ɗee bone fof ? Hol saabiiɓe ɗuum ? So beldital ina foti wonde, wonaa hakkunde leƴƴi leydi ndii. Sibu hay gootol e majji waɗaani goɗngol ngol. Ɓayri ko laamu saabii ko kewi koo fof, beldital ngal foti wonde ko hakkunde dowla oo, dowla mo sefre sukñuɓe innitortooɓe leñol ngol nulaani ɗum en, kuutortoo ngam fawde fenaande e waɗde leƴƴi keddiiɗi ɗii bone.
Ɗum noon ko dowla foti yaafnaade, safra juume mum, ƴeewtoo golle yimɓe mum mbaɗata e nokkuuji worgo leydi ndii, wayla sifaa no ƴettirta kuule, wallinoroo denndaangal muritaninaaɓe, e dow potal, e denndaangal ko ina yahee walla feccee. Laamu ina foti seertude e nooynaare. E ngu foti seertude e politik naafigaagal deeƴnoowo ɓerɗe kono baroowo yimɓe !
Amar wul Bejaa
L’Authentique Quotidien
Firo : Bookara Aamadu Bah


text:
Hawa Amadou Sall e Houleye Samba Sow ngaddi ko alkaali ndema
Saakitaama ñannde : Hesɗintinaama ñannde :
Yewtere men hande fayyi ko e ndema. Walle mbiyenn ngese, sardinaagal. Yupuɓe yontere nde ko sukaaɓe rewɓe ɗiɗo. Heen gooto wiyete ko Hawa Amadou Sall jeyaa ko Matam nokku ene wiyee Thiamɓe goɗɗo oo Houleye Samba Sow ko Podor. Sen mbii ndema en noddi rewɓe ma wone et moon haawaaɓe. Kono noon ɗum hawnaaki. Debbo kayni ena rema, ene jogoo ngesa. Kamɓe ɗiɗo fow mbe njangii e duɗe tubaaku ko fayi et piilki men, hono aduna o sifoorii, haa ɓe keɓi mantooje kono haɗaani mbe dutti e ndema. Be ngarii e yewtere Ko mbiiɗon ngam haalande hettiɓe nde yewtere holko nanniɓe e ndema.


text:
Jaɓɓorgo Pese Jaŋde
Pesol: Jaŋde
Teeŋtingol ɗaɓɓaande laawɗingol ɗemɗe ngenndiije Pulaar, Sooninke e Wolof, kam e...
Ngam laawɗingol e naattingol timmungol ɗemɗe ngenndiije nder tippudi nehdi e jaŋde MuritaniTuggi 1960 faade hannde, mbayliigaaji jaŋde keewɗi mbaɗaama he Muritani...
Dawruɗi juumtuɗi Ɗemngal janngirgal
Winndannde faatunde he yiyannde politik Banke Moñnjaal « So sukaaɓe ngadoriima tawo jannginireede he nder ɗemngal ngal kaalata, paamata...
Ñalɗi jaŋde FƁPM : naftoraade kesam-hesaagu
Fedde Ɓamtaare Pulaar he Muritani (FƁPM) yuɓɓinii ñalɗi jaŋde ñalnde 10 e 11 abril 2021, ɗo joɗnde mum mawnde ndee he nder...
Miijo : Doosɗe mbinndiin “ñande”
Laɓɓinde mbinndiin helmere “ñande” ko huunde jojjunde, nde tawnoo musidɓe heewɓe hannde njahri winndirde ñande ko ñalnde. Mbele ina wellira no ɓe...
Ko ɓe miijii he mbayliigu TNJ
Sammba Caam, hooreejo FPC : « So tawii eɗen poti semmbinde ɓamtugol ɗemɗe men e pine men –yimɓe ina ngonani...
Maruk : Tamasig naatii ekkol
Ɗemngal Tamasig (ɗemngal Berbeer en) laawɗinanooma e leydi Maruk e hitaande 2011 ; ngal laawɗinaa kadi to Alaseri e hitaande 2016. Jooni laamu Maruk...
Jaŋde to Danemark : ekkaade « yiɗande banndum ko yiɗani hoore mum »
Leyɗeele tati rewo Orop (Danemark, Suwed, Finlannde) ina keewi limtaneede yeruuji moƴƴi to bannge jaŋde, ɓamtaare, njuɓɓudi renndo, weytaare ekn... Yeru, to Danemark...
Jaŋde rewɓe e nder Fedde Ɓamtaare Pulaar e Muritani : Juutagol...
Ñalnde 19 oktoobar 2018, FƁPM yuɓɓinii ɗo joɗnde mum ɗoo,kewu juutagol daawal ɗimmal eɓɓaande MANOS. Eɓɓaande ndee ko eɓɓaande...
Kawral Ngalluure Saŋe woni ko e jihaadi jaŋde
Fedde Kawral gure Ngalluure Saŋe (Commune de Sanghé) gonɗe e Nuwaasot njuɓɓinii yeewtere fattamlamre e nder Nuwaasot to dingiral pine biyetengal Galaksi (Galaxy) ñalnde...
Madiina Gunaas : Daartol goomu Caafal
Waɗiino jamanuuji, hedde 1987, diɗɗal sanɗaaji janngatnooɗi e duɗe Qur’aana ceertuɗe, sukaaɓe rentuɓe njiidi miijo, kawriti e yiɗde rentude, caggal won ko njanngi, wooda...
12Page 1 of 2